title: Islam ja naiset

text: Korkea syntyvyys on monissa muslimimaissa merkittävä sosiaalinen ongelma. Sen sijaan muslimioppineet suhtautunut ehkäisyyn käytännönläheisesti, sillä jo profeetta Muhammadin kerrotaan hyväksyneen raskauden ehkäisyn. Monet oppineet ovat tulkinneet asian siten, että tämä ulottuu myös moderneihin ehkäisykeinoihin vaikka joidenkin näkemyksien mukaan hormonaaliset ehkäisykeinot eivät ole sallittuja. Väestökasvun hillitsemiseksi on kampanjoitu monissa maissa, mutta tulokset ovat olleet vaihtelevia. Tietyin ehdoin myös abortti on sallittu. Sosiaalisin syin se on sallittu Turkissa, Tunisiassa ja Bahrainissa. Muissa maissa abortti on sallittu ainoastaan mikäli äidin terveys on vaarassa.


title: Islam ja naiset

text: Naisen tullessa raskaaksi hän saa koko yhteisön huolenpidon. Muut suvun naiset auttavat kotitöissä ja raskaiden tavaroiden kantamisessa. Synnytyksissä avustaa usein kätilö. Perinteiden mukaisesti muslimiäidit imettävät yleensä pitkään tai jos se ei onnistu, niin myös teolliset äidinmaitokorvikkeet ovat sallittuja. Aviottomat lapset ovat perinteisesti olleet häpeällisiä, mutta viime vuosina edistyneemmät islamilaiset maat ovat kehittäneet lainsäädäntöä.


title: Islam ja naiset

text: Poikien ympärileikkaus kuuluu niin muslimien kuin juutalaisten perinteeseen. Itse Koraani ei mainitse asiaa vaan se on kirjoitettu myöhäisemmissä hadith-teksteissä. Sen sijaan tyttöjen ympärileikkaus tai sukuelinten silpominen jakaa islamilaista maailmaa. Se on islamia vanhempi tapa jota harjoitetaan myös kristittyjen, juutalaisten ja animistien keskuudessa tietyillä alueilla. Tyttöjen ympärileikkausta ei löydy Koraanista, mutta sen lievemmille muodoille löytyy puolustavia tulkintoja. Islamin oppineet tuomitsevat suuret ympärileikkaukset, mutta lievempien toimenpiteiden kohdalla näkemykset eroavat.


title: Islam ja naiset

text: Koulutuksessa ja tieteessä islamin on väitetty olleen tasa-arvoinen jo varhain. Eurooppalaiset miehet kävivät opiskelemassa matematiikkaa oppineen musliminaisen Fatima al-Fihrin vuonna 859 perustamassa Al-Karaouinen yliopistossa.


title: Islam ja naiset

text: Uskonnollisia velvollisuuksia suorittaessaan henkilön tulisi olla puhdas. Tämän johdosta naiset eivät rukoile, paastoa tai käy moskeijassa kuukautisten tai lapsivuodeajan aikana. Naisen tulisi pestä koko vartalo aina yhdynnän, kuukautisten tai synnytyksen jälkeen. Muutoin riittää pieni puhdistuminen. Yleensä kuukautiset ovat tabu, ja niiden alkaminen saattaa olla järkytys nuorelle tytölle.


title: Islam ja naiset

text: Seksuaalisuutta pidetään positiivisena viettinä, ja siihen osallistuvien osapuolten tulisi olla keskenään naimisissa. Islamilaisissa maissa suositaan varhaista avioliittoa, sillä sen ajatellaan varmistavan tyttöjen neitsyyden. Sen sijaan homoseksuaaliset, esiaviolliset ja avioliiton ulkopuoliset suhteet ovat kiellettyjä. Suhtautuminen masturbaatioon vaihtelee.


title: Islam ja naiset

text: Perinteisen näkemyksen mukaan naisten tulisi suojata itsensä niin sanotun hijab-käsitteen mukaisesti. Se ei tarkoita ainoastaan peittävää pukeutumista vaan myös käyttäytymiskoodia. Tämä tarkoittaa hillittyä pukeutumista, puhetta, meikkaamista ja vastakkaisen sukupuolen kättelemisen välttämistä. Myös miehen tulee pukeutua hillitysti. Koraani ei määritä tarkasti pukeutumiskoodia vaan se on määritetty myöhemmissä hadith-teksteissä. Lähimmäksi Koraani viittaa asiassa Valon suurassa sekä Ryhmien suurassa:


title: Islam ja naiset

text: Pukeutumiseen on alettu kiinnittämään huomiota yhä enemmän viime vuosikymmeninä. Yhtenä syynä on katsottu olevan Saudi-Arabiasta lähtöisin olevan konservatiivisen wahhabilaisuuden leviäminen. Monille muslimeille hiusten peittäminen merkitsee tapaa tuoda julki oma vakaumuksensa. Toisten muslimien, kuten Suomen tataarien, mukaan riittää, että pukeutuu säädyllisesti yhteiskunnan yleisten normien mukaan.


title: Islam ja naiset

text: Mikäli halutaan pukeutua säädyllisesti, niin yleensä käytetään vain hiukset peittävää huivia. Joissakin kulttuureissa mennään pidemmälle ja halutaan peittää kaula ja hartiat hijabilla. Mikäli halutaan peittää vielä kasvot käytetään niqabia. Pitkää huntua nimitetään yleensä jilbabiksi, jota voidaan käyttää yhdessä niqabin kanssa. Kaikkein äärimmäisin pukeutumisasu on koko vartalon peittävää kaapu burka, jota kuitenkin käyttää hyvin pieni osa maailman musliminaisista.


title: Islam ja naiset

text: Koraani ei kiellä naisten osallistumista politiikkaan tai uskonnolliseen toimintaan. Sen sijaan yleisesti autenttisiksi tunnustetuista hadith-teksteistä löytyy yksi Sahih al-Bukharin (5:59:709) maininta siitä, että nainen ei voi menestyä johtajana. Islamilaisen kulttuuripiirin historia tuntee joitakin naisjohtajia, joista tunnetuimpia ovat 1500-luvun intialainen kuningatar Mumtaz Mahal, 1900-luvun Pakistanin pääministeri Benazir Bhutto sekä 2000-luvun Bangladeshin pääministeri Begum Khaleda Zia. Uskonnollisiin virkoihin naisia ei juuri valita. Tästä poikkeuksena ovat entisen Jugoslavian naisimaamit ja Malesian rukouskutsun huutajat eli naismuezzinit.


title: Islam ja naiset

text: Monien islamilaisten maiden perustuslaissa mies ja nainen on määritelty tasa-arvoisiksi. Ongelmana ovat yksittäisten lait ja niiden epätasa-arvoinen soveltaminen käytäntöön. On esitetty, että yksi suurimmasta syistä on monien maiden epävakaa poliittinen tilanne, esimerkiksi demokratian puute, taloudellinen epävarmuus ja uskonnollisten ääriliikkeiden nousu. Näistä huolimatta joissain muslimimaissa on tehty onnistuneita uudistuksia, kuten Turkissa, Tunisiassa ja Marokossa. Samaten Iranissa naisten koulutustaso on korkea ja näkyvyys yhteiskunnassa suhteellisen hyvä verrattuna muihin Aasian maihin. Kuitenkin on huomioitava, että vertailu tapahtuu lähialueiden maihin eikä vaikkapa Pohjois-Eurooppaan.


title: Islam ja naiset

text: Varhaiskeskiajalla islaminuskon alueella naisilla oli parempi asema kuin eurooppalaisilla sisarillaan. Muslimimaissa naisilla oli yhteisöllisiä oikeuksia kuten perintöoikeus. 1700-luvulta lähtien länsimaiden kuvaa muokkasi arabiasta ranskaksi käännetty "Tuhannen ja yhden yön tarinat", jonka kuvaukset haaremeista loivat seksuaalisävytteisiä näkemyksiä naisten asemasta. Samalla käynnistyi erilaisten orientalishenkisten teatteriesitysten ja oopperoiden esiinmarssi. 1800-luvulla Egypti ja Algeria innostivat taidemaalareita ja runoilijoita. 1900-luvun alun naisten aseman parantuminen länsimaissa sai naisliikkeet arvostelemaan myös muslimimaiden naisten asemaa.


title: Islam ja naiset

text: Musliminaisten mukaan kysymys kiteytyy naisen siveyteen ja kunniaan. Koraanin maailma puhui miesten ja naisten välisestä suhteesta pitkälti avioliiton kautta. Säädyllisyys tekee naisista kunnian kantajia, seksuaalietiikan ja perhearvojen vaalijoita. Läntisen maailman kuvaus musliminaisten alisteisesta asemasta ei ole aina johdettavissa islamin laista šariasta. Jyrkimpiä ilmiöitä on esitetty tavattavan lähinnä alueilla, joilla valitsevat vanhakantaiset heimotavat, kuten Afganistanissa tai Saudi-Arabiassa.


title: Quake (pelisarja)

text: Quake on id Softwaren kehittämä ensimmäisen persoonan ammuntapelisarja. Kaikki pelit ovat myyneet maailmanlaajuisesti yli neljä miljoonaa kappaletta. Sarjan ensimmäinen peli, "Quake", julkaistiin 1996. "Quake" -projekteissa mukana ovat olleet myös Activision, Xatrix Entertainment ja Rogue Entertaiment.


title: Lauri Perälä

text: Lauri Edvard Perälä (3. elokuuta 1881 Alavus – 5. huhtikuuta 1942 Virrat) oli kansakoulunopettaja, kirjailija ja Maalaisliiton kansanedustaja.


title: Lauri Perälä

text: Perälän vanhemmat olivat suutari Henrik Perälä ja Johanna Haapaniemi. Hän kävi kansakoulun ja suoritti 1902 Verkon valmistavan seminaarin sekä valmistui kansakoulunopettajaksi 1906 Sortavalan seminaarista. Perälä suoritti myös saarnalupatutkinnon Turun tuomiokapitulissa.


title: Lauri Perälä

text: Perälä oli aloittanut työuransa leipurin oppilaana ja leipurina Vaasassa ja Helsingissä. Valmistuttuaan opettajaksi hän toimi kansakoulunopettajana Alavudella 1907 ja 1908–1910, Tampereella 1907–1909, Töysässä 1910–1912, Vähässäkyrössä 1923–1925, Alahärmässä 1925–1928 sekä viimeksi Virroilla 1928–1942. Perälä oli opettajan toimensa ohella WSOY:n kansakouluosaston hoitajana ja kirjallisuuskonsulenttina 1912–1923, Killinkosken rukoushuoneyhdistyksen saarnaajana kaksi vuotta, Saarijärven Paavo -lehden päätoimittajana 1918–1919, Suursavolaisen toimittajana sekä Ilkan ja Pohjanmaa-lehden vakinaisena avustajana. Hän toimi myös raittius-, kansanvalistus- ja nuorisoseurapuhujana.


title: Lauri Perälä

text: Perälä oli Maalaisliiton kansanedustajana 1919–1924 edustaen Vaasan läänin itäistä vaalipiiriä. Hän oli myös jäsenenä Virtain ja Vähänkyrön kunnanvaltuustoissa sekä kirkolliskokouksessa. Hän kuului Suomen kirjastoseuran johtokuntaan ja hänellä oli myös luottamustehtäviä nuorisoseuraliikkeessä.


title: Lauri Perälä

text: Perälä oli naimisissa vuodesta 1907 Saima Johanna Paavolan kanssa ja vuodesta 1922 Gerda Helena Törnvallin kanssa.


title: Nekroosi

text: Nekroosi eli akuutti patologinen solukuolema on solun kuolema, jossa solun sisällä olevat molekyylit vapautuvat soluvälitilaan kalvorakenteiden hajottua. Nekroosi aiheuttaa usein tulehdusreaktion.


title: Nekroosi

text: Nekroosi on patologinen prosessi, jonka aiheuttavat solun ulkopuoliset epäsuotuisat, joko fysikaaliset tai kemialliset tekijät (hypotermia, hapenpuute, säteily, matala pH, solun vaurioituminen). Nekroosi on kontrolloimaton tapahtumasarja. Se ei vaadi energiaa eivätkä siinä vaikuta kaspaasi-entsyymit kuten apoptoosissa. Nekroosin tyypillisiin piirteisiin kuuluvat solun nopea turpoaminen ja hajoaminen.Nekroosi alkaa, kun solu kokee akuutin solu- tai solukalvovaurion. Tämän seurauksena vaurioituneen solun sisään pääsee virtaamaan solun ulkopuolisen tilan ioneita ja vettä. Tämän seurauksena solu ja soluorganellit turpoavat. Soluliman turpoaminen johtuu siitä, kun sileä endoplasmakalvosto laajenee ja ribosomit irtoavat karkeasta endoplasmakalvostosta. Tämän jälkeen solukalvo pullistuu ja lopulta solun tukiranka hajoaa ja solukalvo rikkoutuu täysin. Tällöin solun sisältö vapautuu soluvälitilaan ja aiheuttaa nekroosille tyypillisen tulehdusreaktion.


title: Nekroosi

text: Mitokondrioissa on havaittavissa kaksi muutosta, jotka vaikuttavat siihen, eteneekö solussa tapahtuva muutos välttämättä nekroosiin asti. Toinen näistä on mitokondrion raju laajeneminen ja toinen on elektronitiheydeltään suurten saostumien muodostuminen ytimeen. Tämä on seurausta proteiinien denaturoitumisesta, mutta seassa voi olla myös kalsiumfosfaattikiteitä.


title: Nekroosi

text: Tavallisin syy nekroosiin on se, että solu on joutunut sellaiseen ympäristöön, jossa solu alkaa turvota, sen solukalvot vaurioituvat ja lopulta solu hajoaa. Syitä tähän voivat olla esimerkiksi hapen puute, suuresti muuttunut lämpötila, myrkyllinen yhdiste tai viruksen aiheuttama infektio. Nekroosin yleensä aiheuttava suuri muutos solun ympäristössä johtaa siihen, että nekroottisia soluja on useimmiten monta. Ne puolestaan synnyttävät kuolevien solujen ryhmiä, joiden ympärille kerääntyy nopeasti myös neutrofiilisia granulosyytteja ja muita tulehdussoluja.


title: Nekroosi

text: Kuolevalle solulle on ominaista suuret proteiinikasaumat. Yksi proteiinikasaumien aiheuttaja on ubikitiini-niminen proteiini. Se tunnistaa solussa olevia vaurioituneita proteiineja ja ohjaa niiden hajotusta. Ubikitiini pystyy muodostamaan kovalentteja sidoksia toisten proteiinien lysiini-tähteiden väliin. Kun ubikitiini tarttuu muihin proteiineihin, voi siitä olla seurauksena kookkaita soluliman inkluusioita.


title: Fredrika Pietilä

text: Fredrika Pietilä (29. lokakuuta 1837 Oulu – 26. huhtikuuta 1888 Oulu) oli suomalainen opettaja ja kirjailija.


title: Fredrika Pietilä

text: Merimiesperheeseen syntynyt Pietilä työskenteli aluksi kauppa-alalla, mutta hän lähti 1864 opiskelemaan Jyväskylän seminaariin ja valmistui sieltä opettajaksi vuonna 1868. Pietilä oli opettajana Raahessa Lybeckerin koulussa noin kymmenen vuotta ja sen jälkeen vuodesta 1877 lähtien Oulun Kajaanintullin koulussa aina kuolemaansa saakka.


title: Fredrika Pietilä

text: Pietilä julkaisi vuonna 1878 "Kihlatut"-nimisen relistisen kertomuksen, joka perustui ainakin osaksi hänen omiin elämänvaiheisiinsa. Lisäksi ainakin kaksi hänen runoaan julkaistiin sanomalehdessä.


title: Lilly Londen

text: Lydia Naemi (Lilly) Londen [lon'deːn] (7. joulukuuta 1862, Ruokolahti – 10. heinäkuuta 1937, Helsinki) oli yksi varhaisista realistisen tyylisuunnan kirjailijoista Suomessa.


title: Lilly Londen

text: Pappisperheeseen syntynyt Londen hoiti aluksi pientä maatilaa maaseudulla mutta hän muutti vuonna 1892 esikoisromaaninsa ilmestyttyä Helsinkiin ja työskenteli sittemmin konttoristina. Londen julkaisi vain kaksi romaania, mutta hän kirjoitti runsaasti tekstejä aikakaus- ja sanomalehtiin ja toimi myös kääntäjänä. Londenin romaanit kuvasivat realistiseen tapaan karjalaista maaseutua ja sen asukkaita.


title: M/S Beluga SkySails

text: M/S Beluga SkySails () on saksalaisen Beluga Group -laivayhtiön omistama maailman ensimmäinen osittain leijavetoinen rahtialus. Beluga SkySailsin alustyyppi on konttialus. Alus on valmistunut vuonna 2008 Volharding Shipyardsin telakalla, Harlingenissa, Alankomaissa. Kuollutta painoa aluksella on 9 821 tonnia. Beluga SkySails on rekisteröity Saksan lipun alle ja sen kotisatama on Bremen.


title: M/S Beluga SkySails

text: Beluga SkySailsin sisaraluksia ovat M/S Beluga Nomination, M/S Beluga Navigation, M/S Beluga Nation, M/S Beluga Negotiation, M/S Beluga Notion, M/S Beluga Novation, M/S Beluga Notification ja M/S Beluga Notation.


title: M/S Beluga SkySails

text: Beluga SkySails on osittain leijavetoinen, mutta löytyy aluksesta tavallinenkin kone. Leijan on suunnitellut saksalainen SkySails-yhtiö. Leijan suunnittelijat uskovat leijan pienentävän viidenneksellä aluksen kuluttamaa polttoainemäärää, josta on seurauksena päästöjen vähentyminen. Kokoa leijalla on 160 neliömetriä ja sen ohjailu tapahtuu tietokoneen avulla, sillä näin vallitsevista tuulista saadaan paras hyöty. Kevyellä tuulella leijan vetoisuudeksi on laskettu jopa viisi tonnia. On laskettu myös, että leijan tuoma avitus voi vähentää jopa puolella polttoaineenkulutusta, mikäli tuuliolot ovat optimaaliset. Neitsytmatkallaan leijapurje pienensi matkan aikana rahtilaivan moottoritehon tarvetta enimmillään 20 prosenttia. Tämä merkitsisi 2,5 polttoainetonnin vähennystä laskettuna yhdelle kokonaiselle päivälle. Suunnittelijat ovat kertoneet leijan vetävän alusta myötätuulen lisäksi myös sivutuulessa. Sääolosuhteet vaikuttavat leijan tehoon. Leijalla ei ole vaikutusta aluksen navigointiin tai ohjattavuuteen.


title: M/S Beluga SkySails

text: SkySails-yhtiön perustajan ja keksijän Stefan Wragen mukaan leija toimii kahdeksan boforin myrskytuuliin saakka. Leijan kiinnitysvaijeri on rakenteeltaan sellainen, että aluksen potkuri voi sen leikata poikki. Vaijeri on myös mahdollista räjäyttää irti.


title: M/S Beluga SkySails

text: Suunnittelijoiden mukaan leijaa voidaan käyttää keskikokoisten rahtilaivojen lisäksi myös troolareissa ja risteilyaluksissa. Rahtilaivoilla leija on parempi ratkaisu kuin purje, koska mastoa ei tällöin tarvita. Masto olisi hankala rahdin käsittelyn kannalta.


title: M/S Beluga SkySails

text: Leijan tuotekehittelyyn SkySails-yhtiö on saanut esimerkiksi Saksan liittovaltiolta ja EU:n LIFE-rahastosta tukea. Beluga SkySailsiin leijatekniikka maksoi puoli miljoonaa euroa. Laskelmien mukaan investointi on kuoletettu kolmessa tai neljässä vuodessa.


title: M/S Beluga SkySails

text: 17. joulukuuta 2007 alus laskettiin vesille ja vuonna 2008 se luovutettiin Beluga Groupin omistukseen, joka rekisteröi aluksen Saksan lipun alle nimellä "Beluga SkySails". Kotisatamaksi tuli Bremen. 22. tammikuuta alus lähti neitsytmatkalleen Saksan Bremerhavenista kohti Venezuelaa lastinaan puutavaraa. Neitsytmatkallaan SkySails-yhtiö testasi leijan vaikutusta aluksen polttoaineenkulutukseen. Venezuelasta matka suuntautui Norjaan.


title: Seikkailija

text: Seikkailija tarkoittaa seuraavia:


title: Ammunnan Euroopan-mestaruuskilpailut 2007 - 10 m ilmapistooli, tytöt

text:
10 m ilmapistoolilla tytöt ampuvat 40 laukausta peruskilpailussa ja kahdeksan parasta ampujaa peruskilpailun tuloksen perusteella pääsee 10 laukauksen finaaliin.
Joukkuekilpailussa joukkueen muodostavat kolme saman maan kilpailijaa.


text: Tyttöjen ilmapistoolin EM-kilpailut 2007 järjestettiin 14. maaliskuuta, Deauvillessä.


title: M/S Karolina

text: M/S Karolina on suomalainen yhteysalus. Karolina toimii Saaristomerellä Houtskari - Iniö - Brändö -reitillä. Alus on rakennettu Uudenkaupungin telakalla vuonna 1988 ja sen omistaa JS-Ferryway- varustamo. Karolinan pituus on 13,60 metriä ja sille mahtuu 28 matkustajaa.


title: M/S Finnö

text: M/S Finnö on suomalainen yhteysalus. Se liikennöi Saaristomerellä Korppoon saaristossa vuoden 2012 loppuun asti, jolloin se joutui Varsinais-Suomen ELY-keskuksen tekemän kilpailutuksen takia jäämään pois liikenteestä. Syksystä 2013 lähtien Finnö on ollut Kotkassa M/S Teklan vara-aluksena saaristoliikenteessä.


title: M/S Finnö

text: Finnön omistaa Suomen valtion liikelaitoksen Arctia Shippingin Saaristovarustamo. Alus on rakennettu vuonna 1989 Lun-Mekin telakalla Maarianhaminassa. Sen pituus on 19,80 metriä ja sille mahtuu kaksi henkilöautoa ja 36 matkustajaa. Alus on M/S Fiskön sisaralus.


title: Ra’s al Ghul

text: Ra’s al Ghul (vaihtoehtoinen kirjoitusasu: Rā’s al Ghūl, arabiaksi: رأس الغول) on DC Comics -kustantamon sarjakuvissa esiintyvä superroisto ja Batmanin vihollinen. Dennis O’Neilin ja Neal Adamsin luoma hahmo esiintyi ensimmäisen kerran vuonna 1971 "Batman"-sarjakuvalehden numerossa 232. Ra’s al Ghul on erittäin vanha ekoterroristi, joka on selvinnyt hengissä Lasarus-altaan avulla. Hän johtaa salamurhaajien kiltaa ja tietää Batmanin henkilöllisyyden. Hänellä on Talia-niminen tytär, joka väittää olevansa Batmanin pojan, Damienin, äiti.


title: Ra’s al Ghul

text: Ra’s al Ghul on arabiaa ja tarkoittaa "Paholaisen päätä".


title: Ra’s al Ghul

text: Ra’s al Ghulin tarkka ikä ja menneisyys on vaihdellut eri sarjakuvakirjoittajien myötä. Hahmon moderni Post-Crisis synnyintarina kerrotaan vuoden 1992 sarjakuvassa "Batman: Birth of the Demon", jonka tekivät hahmon luomisessakin mukana ollut Dennis O’Neil, sekä Norm Breyfogle.


title: Ra’s al Ghul

text: Al Ghul syntyi noin 600 vuotta sitten nomands-heimoon Arabian niemimaan aavikolla. Heimon esi-isät muuttivat kyseiselle alueelle Kiinasta. Al Ghul oli kiinnostunut nuoresta iästä lähtien tieteestä ja jätti heimonsa elääkseen lähellä olevassa kaupungissa, jotta voisi jatkaa tieteellisiä tutkimuksiaan. Hänestä tulee lopulta lääkäri ja hän menee naimisiin Sora-nimisen naisen kanssa.


title: Ra’s al Ghul

text: Myöhemmin al Ghul löytää luolasta salaisen Lasarus-altaan ja pelastaa paikallisen prinssin laskemalla hänet altaaseen. Jo valmiiksi sadistinen prinssi sekoaa täysin lasarus-altaan vaikutuksesta ja kuristaa Soran. Kaupungin hallitsija ei kuitenkaan suostu myöntämään poikansa syyllisyyttä ja julistaa al Ghulin syylliseksi. Hän tuomitsee al Ghulin hitaaseen kuolemaan hautaamalla hänet aavikolle. Al Ghulin pelastaa poika nimeltä Huwe, jonka mielestä hän on al Ghulille velkaa, koska al Ghul lievitti pojan sairaana olleen äidin kärsimystä. Kaksikko matkaa aavikolle etsimään al Ghulin synnyinheimoa. Löydettyään heidät al Ghul vakuuttaa setänsä, heimon johtajan, auttamaan häntä kostamaan kaupungin kuninkaalle. Etevä tiedemies al Ghul kehittää bakteerikantaisen sairauden, jolla hän onnistui tartuttamaan prinssin kuolettavalla viruksella lähettämällä tälle saastuneita kankaita. Kun kaupungin hallitsija tulee pyytämään al Ghulia parantamaan poikansa toisen kerran, al Ghul tappaakin molemmat. Pian hän johdattaa heimonsa tuhoamaan koko kaupungin maan tasalle, tappaen samalla kaikki sen asukkaat. Myöhemmin al Ghul julistaa olevansa ”Demonin pää”.


title: Ra’s al Ghul

text: Al Ghul lähti Arabian niemimaalta ja vietti usean vuosisadan kierrellen ympäri maailmaa. Hän taisteli Napoleonin sodissa ja Ranskan suuressa vallankumouksessa, ja hänestä tuli varteenotettava soturi. Kun uusi aika koitti ja teollisuus alkoi vallata maailman, al Ghul alkoi paheksua ihmisiä, jotka hänen mielestään tuhosivat luonnon kauneuden teollisuudella. Tämä käänsi al Ghulin ekoterroristiksi. Samoihin aikoihin al Ghulin setä ja hänet aikoinaan pelastanut Huwe käyttivät Lasarus-allasta hyväkseen pitkittääkseen elämäänsä. Lontoossa asuessaan Huwe kirjoittaa muistelmansa, minkä al Ghul on kieltänyt tekemästä. Al Ghul tappaa pojan. Al Ghul käy uudelleen Lasarus-altaalla ja palaa takaisin Lontooseen huomatakseen, että hänen setänsä on kadonnut jäljelle jääneiden muistioiden kanssa.


title: Ra’s al Ghul

text: Ajan myötä al Ghulista tulee usean taistelulajin taitaja ja erityisesti miekkailun. Lisäksi hänen fyysiset voimansa kasvavat huomattavasti ihmisen rajojen yläpuolelle (Edes Batman ei pärjää häntä vastaan). Samalla hän kerää suuren omaisuuden ja luo suuren kansainvälisen organisaation nimeltään The Demon. Yksi yhtiön pienemmistä organisaatioista on salamurhaajien kilta.


title: Ra’s al Ghul

text: Kun Batman oli pelastanut Ra’sin Talia-tyttären, Ra’s päätti kokeilla selviäisikö Batman hänen seuraajanaan (Ra's vaati miespuolista perillistä). Hän kaappasi Robinin, Dick Graysonin (ennen kuin hänesta tuli Yösiipi) ja uskotteli Batmanille, että Talian olisi vienyt sama kaappaaja. Johtolankojen vietyä heidät Himalajalle Batman tajusi, että Ra’s oli kaappauksen takana, mutta ei ymmärrä syytä siihen. Batman kuitenkin kieltäytyi kunniasta Salamurhaajien killan johtajana, vaikka olisi suostunut menemään naimisiin Talian kanssa.


title: Ra’s al Ghul

text: "Batman Beginsissä" Ra’s al Ghulia näyttelee Liam Neeson ja Ken Watanabe näyttelee Ra’s al Ghulia esittävää soturia. Ra’s al Ghul nähdään myös "Yön ritarin paluussa" esiintyvissä takaumissa, jotka selventävät hieman Ra’s al Ghulin taustaa. Tässä versiossa ei mainita mitään altaasta, joka nuorentaa Ra's al Ghulia.


title: Ra’s al Ghul

text: Peter Woodward ääninäytteli al Ghulia "Batman – pelottomat" -sarjassa, jossa hahmo teki ensiesiintymisensä jaksossa ”Sidekicks Assemble” 5. helmikuuta 2010.


title: Ra’s al Ghul

text: Al Ghul on kiinnostunut tekemään Robinista perillisen tyttärensä Talian sijasta, sillä hänen mielestään perillisen täytyy olla mies. Hän yrittää tartuttaa Coast Cityä mutatoiduilla kasveilla, jota hän yritti levittää lentävällä saarellaan. Al Ghulin suunnitelma kuitenkin menee pieleen, kun Robin, Vesipoika ja Speedy estävät hänen aikeensa. Al Ghul onnistuu kuitenkin pakenemaan helikopterilla tyttärensä Talian avustuksella.


title: Ra’s al Ghul

text: Ra’s al Ghul esiintyi heinäkuussa 2010 julkaistussa "" -animaatioelokuvassa, jossa hahmon äänenä toimii Jason Isaacs.


title: Ra’s al Ghul

text: Elokuvassa al Ghulilla on pieni rooli. Hän lähinnä selittää Batmanille, kuinka hän päätti herättää kuolleen Robinin henkiin lasarus-altaan avulla Batmanin vuoksi. Al Ghul oli ennen hautajaisia vaihtanut Robinin ruumiin nukkeen ja vei oikean ruumiin lasarus-altaaseen, muistaessaan altaan kykenevän herättämään kuolleitakin. Hän ei kyennyt pysäyttämään poikaa, joka herättyään henkiin juoksi paniikissa ulos kartanosta ja katosi.


title: Totti Karpela

text: Totti Tapio Karpela (5. marraskuuta 1940 Turku – 1. joulukuuta 2015 Kaarina) oli suomalainen juristi, dekkarikirjailija ja Kakolan vankilan entinen johtaja. Hän toimi myös Turun ja Porin lääninhallituksessa lääninreviisorina ja lääninsihteerinä, sekä Naantalissa poliisimestarina ja yleisenä syyttäjänä.


title: Totti Karpela

text: Karpela valmistui oikeustieteen kandidaatiksi Turun yliopistosta vuonna 1968.


title: M/S Kaita

text: M/S Kaita on Arctia Shipping Oy:n omistama suomalainen, vuonna 1993 valmistunut yhteysalus. Kaita liikennöi Saaristomerellä Rymättylän reittialueella, Naantalin kaupungin Rymättylän saaristossa. Aluksen pituus on 24,5 metriä ja sille mahtuu 8 henkilöautoa ja 50 matkustajaa tai vaihtoehtoisesti vain matkustajia ottavana 70. Aluksen päällikkönä on toiminut Jarmo Juvakka vuodesta 1993 lähtien. Alus on M/S Kivimon sisaralus.


title: M/S Kaita

text: Aluksen kotisatama on Naantalin Otavan saarella sijaitseva Haapala. Kaita liikennöi Otavan lounaispuolella oleviin pieniin saariin kuten Ruotsalaiseen, Korvenmaahan, Pakinaisiin, Samsaareen ja Pähkinäisiin.


title: .hk

text: .hk on Hongkongin Internet-maakoodi verkkotunnuksia varten. Sitä hallinnoi Asian Institute of Technology ja se laadittiin vuonna 1990. .hk -tunnuksten luonti on sallittu sekä toiselle että kolmannelle asteelle, sekä latinalaiset aakkoset että kiinalaiset kirjaimet ovat sallittuja osoitteessa.


title: .hk

text: Vuonna 2008 McAfeen tutkimuksen mukaan noin 19 prosentissa .hk päätteisissä sivuissa levitetään haittaohjelmia.


title: .hk

text: Jokaisella toisen asteen osoittella on sekä englannin- että kiinankielinen vaihtoehto, josta valita.


title: Carmichael

text: Carmichael on kaupunki Kalifornian osavaltiossa, Yhdysvalloissa. Vuoden väestönlaskennassa kaupungissa asui 49 742 asukasta. Kaupungin pinta-ala on 35,7 neliökilometriä, josta 0,7 neliökilometriä vesistöjä.


title: M/S Kivimo

text: M/S Kivimo on Arctia Shipping Oy:n omistama suomalainen, vuonna 1994 valmistunut yhteysalus. Kivimo liikennöi Saaristomerellä Velkuan reittialueella, Naantalin kaupungin Velkuan ja Rymättylän saaristoissa. Aluksen pituus on 24,5 metriä ja sille mahtuu 8 henkilöautoa ja 50 matkustajaa tai vaihtoehtoisesti vain matkustajia ottavana 70. Alus on M/S Kaitan sisaralus.


title: M/S Kivimo

text: Aluksen kotisatama on Naantalin Livonsaarella sijaitseva Teersalo. Kivimo liikennöi Teersalon eteläpuolella oleviin pieniin saariin kuten Salavaisiin, Lailuotoon, Munninmaahan ja Talosmereen.


title: M/S Kivimo

text: Kesäisin Kivimo on liikennöinyt Teersalosta myös Taivassalon Hakkeenpäähän. Reitti lyhentää Saariston Rengastietä noin 50 kilometrillä ja se on ollut suosittu pyöräilijöiden keskuudessa.


Jalkapallon Afrikan-mestaruuskilpailut 1965 olivat viidennet Afrikan-mestaruuskilpailut. Kilpailujen voittajaksi selvisi toisen kerran peräkkäin Ghana, joka löi finaalissa Tunisian. Ottelun tulos oli 3 - 2 jatkoajalla. Kilpailut järjesti ensimmäisen kerran Tunisia. Uusina maina mukana olivat Senegal, Kongo-Kinshasa ja Norsunluurannikko. Parhaiten näistä menestyi Norsunluurannikko, joka oli kisojen kolmas. Pronssiottelussa se löi toisen ensikertalaisen, Senegalin. Ensimmäistä kertaa kisoissa ei ollut mukana Egyptiä.

*
*
*
, isäntamaa


title: Jalkapallon Afrikan-mestaruuskilpailut 1965

text: * ensikertalaisia


text:
*
, isäntamaa
* Tunisia jatkoon kolikonheitolla.


text:
3 maalia
2 maalia
1 maali


title: Elias Kajander

text: Elias Kajander (s. 1. lokakuuta 1980) on suomalainen koripalloilija, joka edustaa nykyisin Seagullseja.


title: Elias Kajander

text: Hän lopetti pääsarjauransa uransa keväällä 2011, mutta palasi tammikuussa 2012 kevätkaudeksi Korisliigaan Joensuun Katajan joukkueeseen ja saavutti SM-hopeaa. Kajander on pelipaikaltaan laitahyökkääjä ja pituutta hänellä on 196 cm. Kajanderin kasvattajaseura on ToPoLa. Hänet valittiin kaudella 2004–05 SM-sarjan vuoden kehittyneimmäksi pelaajaksi. Kajander kirjoitti ylioppilaaksi Helsingin ranskalais-suomalaisesta koulusta ja on valmistunut juristiksi Helsingin yliopistosta sekä työskennellyt Veikkaus Oy:n lakimiehenä. Hän on Urheilun oikeusturvalautakunnan jäsen.


title: St. Sebald

text: St. Sebald (myös "Sebalduskirche") on keskiaikainen kirkko saksalaisessa Nürnbergin kaupungissa Baijerissa. Se on Frauenkirchen ja St. Lorenzin ohella Nürnbergin merkittävimpiä kirkkorakennuksia ja kuuluu Baijerin evankelis-luterilaiseen kirkkoon. Kirkko sijaitsee Albrecht-Dürer-Platzilla. Se on nimetty Nürnbergin suojeluspyhimyksen Sebalduksen mukaan.


title: St. Sebald

text: St. Sebald on Nürnbergin suurista kaupunginkirkoista vanhin ja kaupungin vanhin evankelis-luterilainen seurakuntakirkko. Kirkon rakentaminen käynnistyi 1230-luvulla ja myöhemmin 1200-luvulla se laajennettiin kaksikuoriseksi basilikaksi. Alkuperäisessä asussaan kirkko edusti romaanista arkkitehtuuria. 1300-luvun molemmilla puoliskoilla kirkon ilmettä uudistettiin monin tavoin. Kirkon kahdet tornit rakennettiin 1400-luvun aikana. 1600-luvun keskivaiheilla kirkon sisätilat saivat barokkisen ilmeen. Toisessa maailmansodassa kirkko kärsi huomattavia vaurioita ja se kunnostettiin sodan jälkeen.


title: Pääkallokehrääjä

text: Pääkallokehrääjä on Ilkka Remeksen ensimmäinen romaani. Sen on julkaissut WSOY 1997.


title: Pääkallokehrääjä

text: Kirjan tapahtumat ovat kuvitteellista historiaa, jossa neuvostojoukot valloittivat Suomen 1944.


title: Pääkallokehrääjä

text: Kirjassa eletään vuotta 1986, jolloin alkaa Sinisen Armeijakunnan uhkarohkea suunnitelma venäläissotilaiden poistamiseksi Suomesta varastettujen ydinpommien avulla. Ydinlatausten viritykseen pitää kuitenkin kaapata kaksi asiantuntijaa, ja siitä alkavat ongelmat.


title: Kosovon vaakuna

text: Kosovon vaakuna on kultareunuksinen kilpi sinisellä taustalla, jossa sijaitsee kultainen Kosovon kartta ja yläosassa kuusi hopeista, viisikärkistä tähteä kaaressa kuvastaen maan kuutta etnistä ryhmää (albaanit, serbit, bosnit, goranit, romanit ja turkkilaiset). Vaakuna otettiin käyttöön itsenäisyysjulistuksen jälkeen helmikuussa 2008.


title: Matt Anger

text: Matt Anger (s. 20. kesäkuuta 1963, Walnut Creek, Kalifornia, Yhdysvallat) on yhdysvaltalainen entinen tennispelaaja. Hän aloitti ammattilaisuransa vuonna 1984. Oikeakätisen Angerin paras sijoitus ATP-rankingissa on 23:s ja nelinpelissä 53:s. Hän voitti urallaan yhden kaksinpeliturnauksen ja kaksi nelinpeliturnausta. Tällä hetkellä Anger on töissä Washingtonin yliopiston tennisvalmentajana. Hän asuu Clyde Hillissä.


title: Octavianuksen ja Antoniuksen sota

text: Octavianuksen ja Antoniuksen sota oli sarja aseellisia yhteenottoja Rooman tasavallassa vuosina 43–30 eaa. Julius Caesarin murhan jälkeen vuonna 44 eaa. Octavianus, Marcus Antonius ja Lepidus muodostivat toisen triumviraatin ja jakoivat valtakunnan keskenään. Vuoteen 36 eaa. mennessä Lepidus oli menettänyt valta-asemansa. Octavianus ja Antonius kävivät pitkään propagandasotaa ja vuonna 32 eaa. tilanne kärjistyi sodaksi. Octavianuksen laivasto kukisti Antoniuksen ja Kleopatran laivaston Aktionin taistelussa vuonna 31 eaa. Tämän jälkeen Octavianus nousi Rooman valtakunnan kiistattomaksi johtajaksi. Sodan suora seuraus oli Octavianuksen nousu vuonna 27 eaa. Rooman ensimmäiseksi keisariksi nimellä Augustus. Koko ajanjaksoa leimasivat vallantavoittelijoiden välinen juonittelu ja propaganda.


title: Octavianuksen ja Antoniuksen sota

text: Alkuvuodesta 44 eaa.senaatin tasavaltalainen oppositio katsoi, että oli aika ryhtyä toimiin Julius Caesaria vastaan. Yhteensä noin 60 tasavaltalaista lyöttäytyi yhteen ja päätti murhata hänet. Salaliittoa johtivat Marcus Brutus, Gaius Cassius Longinus, Decimus Junius Brutus Albinus ja Gaius Trebonius. Verityö suunniteltiin tapahtuvaksi senaatin istunnon aikana 15. maaliskuuta.


title: Octavianuksen ja Antoniuksen sota

text: Suunnitelma onnistui ja Caesar murhattiin. Murhaajien julkilausuttuna motiivina oli pyrkimys palauttaa tasavaltainen hallitusmuoto Caesarin yksinvallan sijaan. Heidän on kuitenkin arveltu pyrkineen parantamaan ennen muuta senaattorisäädyn asemaa, joka oli heikentynyt Caesarin aikana.


title: Octavianuksen ja Antoniuksen sota

text: Caesarin testamentin toimeenpanija oli Marcus Antonius. Hän onnistui neuvottelemaan oikeuden järjestää Caesarille julkiset hautajaiset, vaikka Marcus Brutus ja Cassius vastustivatkin hanketta. Hautajaisissa Antonius käänsi roomalaisen rahvaan asenteen murhaajia vastaan taitavalla retoriikalla ja julkistamalla Caesarin testamentin, jonka mukaan jokainen roomalainen peri summan rahaa. Tämän maksamiseen hän käytti myös omia varojaan. Antonius nousi Roomassa johtoasemaan, kun Caesarin murhaajat joutuivat pakenemaan kaupungista vihaista kansanjoukkoa.


title: Octavianuksen ja Antoniuksen sota

text: Caesar adoptoi testamentissaan postuumisti sukulaisensa Octavianuksen tehden hänestä pääperillisensä. Octavianus saapui Roomaan huhtikuussa 44 eaa. valvoakseen etujaan testamentin toimeenpanossa. Hän oli tällöin kahdeksantoista-vuotias ja monet muut vallantavoittelijoista eivät pitäneet häntä realistisena uhkana. Octavianus ja Antonius riitaantuivat lähes heti Caesarin perinnön vuoksi. Ennen kuin Octavianuksesta tuli laillisesti Caesarin poika, oli senaatin säädettävä tätä koskeva laki. Antonius ei kuitenkaan halunnut luovuttaa Octavianukselle Caesarin valtavaa perintöä, vaan yritti pitkittää senaatin päätöstä. Lisäksi hän esti Octavianusta tulemasta valituksi kansantribuuniksi. Octavianuksen suosio kasvoi kuitenkin kansan keskuudessa. Toukokuussa Octavianus antoi erään kansantribuunin esitellä itsensä kansalle Caesarin ainoana perillisenä ja otti uudeksi nimekseen Gaius Julius Caesar Octavianus.


title: Octavianuksen ja Antoniuksen sota

text: Decimus Brutus oli Gallia Cisalpinan (Alppien tämänpuoleinen Gallia) maaherra. Caesar oli nimittänyt hänet tähän tehtävään, minkä senaatti piti Caesarin murhan jälkeen voimassa. Antonius halusi tämän provinssin itselleen, kaukaisemman Macedonian sijaan, jonka maaherra hän oli. Senaatti sympatisoi Caesarin murhaajien kanssa ja vastusti Antoniusta. Antonius sai kuitenkin provinssinsa vaihdettua Gallia Cisalpinaksi senaatin vastustuksesta huolimatta. Hän lähti pian Brundisiumiin minne osa hänelle uskollisista joukoista oli saapunut.


title: Octavianuksen ja Antoniuksen sota

text: Tilanteen näin kiristyessä Octavianus lähti Campaniaan, jossa hän kokosi itselleen armeijan Caesarin veteraaneista. Myös osa Antoniuksen sotilaista loikkasi Octavianuksen puolelle. Antonius hyökkäsi puolestaan Decimus Brutuksen kimppuun ja alkoi piirittää tätä Mutinan kaupungissa.


title: Octavianuksen ja Antoniuksen sota

text: Senaatti valitsi kiistassa Decimus Brutuksen puolen, julistaen Antoniuksen isänmaan viholliseksi. Ciceron tuella Octavianus nimitettiin senaattoriksi propreetorin arvolla vuoden 43 eaa. alussa. Hänelle myönnettiin myös "imperium", joka teki hänen aikaisemmin kokoamastaan armeijasta laillisen. Senaatti lähetti tämän jälkeen vuoden 43 eaa. konsulit Aulus Hirtiuksen ja Gaius Vibius Pansa Caetronianuksen Octavianuksen kanssa Mutinaan tavoitteena Antoniuksen joukkojen lyöminen. Senaatin joukot voittivat Antoniuksen Mutinan taistelussa huhtikuussa 43 eaa., mutta kummatkin konsulit menehtyivät. Taistelun jälkeen lyöty Antonius pakeni Galliaan Caesarin entisen ratsujoukkojen päällikön Marcus Lepiduksen luokse.


title: Octavianuksen ja Antoniuksen sota

text: Mutinan taistelun jälkeen Octavianuksen asema vahvistui yllättäen. Molempien konsuleiden kuoltua hän oli yksin suuren armeijan johdossa. Senaatin ja Octavianuksen välit kiristyivät. Senaatin evätessä Octavianukselta triumfin, hän marssi armeijansa kanssa Roomaan ja otti itselleen konsulin viran.


title: Octavianuksen ja Antoniuksen sota

text: Samaan aikaan Antonius oli saanut koottua uuden armeijan Galliassa ja tuli Lepiduksen kanssa joukkoineen Pohjois-Italiaan. Octavianus jätti Rooman ja marssi Antoniusta vastaan armeijansa kanssa. Tämän jälkeen tapahtui yllättävä käänne: Octavianus pyrki sovintoon Antoniuksen ja Lepiduksen kanssa. Aikaisempien vihollisten välille syntyi yhteisymmärrys ja yhdessä he muodostivat toisen triumviraatin, liiton joka nousi johtoasemaan Roomassa. Senaatti vahvisti sopimuksen ja antoi triumviraatille diktaattorin valtuuksia lähentelevät oikeudet. Liiton vahvistamiseksi Octavianus meni naimisiin Antoniuksen ottotyttären kanssa.


title: Octavianuksen ja Antoniuksen sota

text: Triumviraatin ensimmäisenä tavoitteena oli lyödä Marcus Brutus ja Cassius. Ennen kuin triumviraatti ryhtyi tositoimiin näiden kokoaman vahvan armeijan kukistamiseksi, varmisti se valtansa Roomassa käynnistämällä laajat proskriptiot. Muun muassa kaikki senaattoripuolueen johtajat tapettiin ja kolmesataa senaattoria ja parituhatta ritarisäätyistä joutui maanpakoon tai surmattiin. Kaikkien eliminoitujen omaisuudet takavarikoitiin. Puhdistus ulottui laajalle Caesarin salaliittolaisten piirin ulkopuolelle ja sen syynä lienee ollut myös tarve hankkia pikaisesti varoja armeijan pitämiseen tyytyväisenä.


title: Octavianuksen ja Antoniuksen sota

text: Kun senaatin vastustus oli kukistettu Roomassa triumviraatin tavoite oli Marcus Brutuksen ja Cassiuksen lyöminen Macedoniassa. Triumvirit kukistivat Brutuksen ja Cassiuksen Filippoin ensimmäinen taistelussa vuoden 42 eaa. lokakuun alussa ja Filippoin toisessa taistelussa 23. marraskuuta.


title: Octavianuksen ja Antoniuksen sota

text: Sextus Pompeius oli osallistunut sisällissotaan Caesaria vastaan isänsä Pompeiuksen ja veljensä Gnaeus Pompeiuksen kanssa. Sextus oli paennut Sisiliaan, jonne hän kokosi suuren laivaston, joka häiritsi viljatoimituksia Roomaan. Monet proskriptioita paenneista siirtyivät turvaan Sextuksen hallitsemille alueille.


title: Octavianuksen ja Antoniuksen sota

text: Filippoin taistelun jälkeen Octavianuksen tehtäväksi tuli veteraanien asuttaminen. Tehtävä aiheutti paljon vihaa, koska sotilaille piti saada maata ja tämä tapahtui etupäässä sitä takavarikoimalla. Ainoastaan kaikkein pienimmät ja suurimmat maatilat säästyivät. Samalla Italia kärsi nälänhädästä koska Sextus Pompeiuksen laivasto esti viljalaivojen pääsyn Italian satamiin. Pian koko Italiassa mellakoitiin.


title: Octavianuksen ja Antoniuksen sota

text: Antoniuksen veli Lucius Antonius oli vuoden 41 eaa. konsuli, mutta hän ei edes yrittänyt auttaa Octavianusta tämän vaikeuksissa, vaan yllytti väkivaltaisuuksiin. Myös Antoniuksen vaimo Fulvia antoi tukensa langolleen. Antonius itse ei kuitenkaan antanut suoraa tukea veljelleen. Vuoden 41 eaa. keväällä syttyi sota Luciuksen ja Octavianuksen välillä. Lucius miehitti Rooman joukoillaan ja marssi tämän jälkeen pohjoiseen tavoitteenaan yhdistää joukkonsa Galliassa olleiden Antoniuksen kannattajien kanssa. Octavianus sai kuitenkin hänet piiritettyä Perusian kaupunkiin vuoden 41 eaa. syksyllä. Antoniuksen kannattajat eivät halunneet sekaantua selkkaukseen, vaan jättivät Luciuksen oman onnensa nojaan. Kaupunki vallattiin verisessä taistelussa vuoden 40 eaa. keväällä. Octavianus antoi Lucius Antoniuksen pitää henkensä ja antoi Fulvian paeta Ateenaan. Myös Antoniuksen joukot armahdettiin.


title: Octavianuksen ja Antoniuksen sota

text: Vuonna 40 eaa. Antoniuksen kannattaja Calenus, joka oli hänen käskynhaltijansa Galliassa kuoli yllättäen. Octavianus käytti tilaisuutta hyväkseen ja sai helposti Antoniuksen Gallian legioonat puolelleen. Samaan aikaan parthialaiset hyökkäsivät voimalla roomalaisia vastaan Lähi-idässä. Antoniuksen oli kuitenkin pakko palata Italiaan varmistamaan asemiansa. Octavianus ja Antonius yrittivät tämän jälkeen kummatkin saada Sextus Pompeiusta puolelleen. Hänen laivastonsa oli kasvanut käsittämään lähes 250 laivaa. Octavianus meni jopa naimisiin Sextuksen kannattajan ja apen Lucius Scribonius Libon tyttären Scribonian kanssa. Sextus kannatti kuitenkin luultavasti enemmän Antoniusta ja teki hyökkäyksiä Italian rannikkoa vastaan ja valtasi Sardinian Octavianukselta.


title: Octavianuksen ja Antoniuksen sota

text: Octavianuksen joukot miehittivät Brundisiumia, jonne Antoniuksen laivasto yritti päästä. Octavianus saapui paikalle armeijan kanssa, mutta kärsi tappion Antoniuksen joukkoja vastaan käydyssä kahakassa. Octavianus ja Antonius pääsivät jälleen pian keskenään sopuun ja solmivat sopimuksen, joka vahvisti aikaisemman Filippoissa tehdyn etupiirisopimuksen, sillä muutoksella, että Octavianus sai pitää Gallian ja sai lisäksi Illyrian. Lepidus, joka ei edes ollut paikalla, sai pitää Filippoissa annetun African. Octavianus ja Antonius päättivät myös seuraavan viiden vuoden konsuleista ja Octavianus lupasi luovuttaa Antoniukselle legioonia korvaukseksi Calenuksen legioonien menettämisestä.


title: Octavianuksen ja Antoniuksen sota

text: Antonius solmi sopimuksen vahvistukseksi avioliiton Octavianuksen siskon Octavian kanssa. Antoniuksen vaimo Fulvia oli kuollut vähän aikaisemmin ja Octavian entinen mies Gaius Claudius Marcellus Minor oli myös hiljattain kuollut. Octavianus ja Antonius saapuivat yhdessä Roomaan, jossa kummatkin vastaanottivat ovation.


title: Octavianuksen ja Antoniuksen sota

text:
Vuonna 40 eaa. Roomassa kärsittiin nälkää Sextus Pompeiuksen merissaarron ansiosta. Triumvirit epäilivät toisiaan, mutta vuoden 39 eaa. keväällä he ja Sextus pääsivät yhteisymmärrykseen ja solmivat Misenumin sopimuksen, jonka mukaan Sextus sai pitää Sardinian, Korsikan ja Sisilian sekä sai näiden lisäksi Peloponnesoksen. Proskriptioita paenneille myönnettiin amnestia. Vastineeksi Sextus lupasi turvata viljan merikuljetukset Roomaan.
Antonius lähti Roomasta lokakuussa 39 eaa., jolloin Octavianuksen ja Sextuksen välit heikkenivät heti. Misenumin sopimus ei pitänyt ja vuonna 38 eaa. Italiassa oli edelleen pula ruoasta, josta Octavianus syytti julkisesti Sextusta. Sota syttyi uudestaan ja Sextus voitti Octavianuksen laivaston kahdessa taistelussa, mutta ei ottanut aloitetta omiin käsiinsä, vaan pysyi puolustuskannalla.


title: Octavianuksen ja Antoniuksen sota

text: Octavianuksella oli ongelmia muuallakin. Galliassa oli syttynyt kapina, jonka hänen ystävänsä, lahjakas sotapäällikkö, Marcus Vipsanius Agrippa kukisti vuoden 38 eaa. loppuun mennessä. Roomassa mellakat jatkuivat. Vuoden 37 eaa. keväällä Antonius palasi Italiaan neuvottelemaan Octavianuksen kanssa. Octavianus saapui Tarentumiin tapaamaan Antoniusta. Loppukesästä miehet pääsivät yhteisymmärrykseen: Antonius lupautui auttamaan Octavianusta Sextusta vastaan. Octavianus saisi laivoja Antoniukselta ja Antonius puolestaan tulisi saamaan sotilaita Octavianukselta käytettäväksi sodassa Parthiaa vastaan. Antonius jätti 120 sotalaivaa Octavianukselle, mutta Octavianus ei koskaan lähettänyt hänelle luvattuja legioonia.


title: Octavianuksen ja Antoniuksen sota

text: Samaan aikaan kun Octavianus tapasi Antoniuksen Tarentumissa, varusti Agrippa suurta laivastoa Sextusta vastaan. Laivasto valmistui vuonna 36 eaa., ja Octavianus pyysi apua jopa Lepidukselta, joka ei tähän asti ollut sekaantunut sotaan Sextusta vastaan, ja tämä saapuikin 12 legioonan kanssa.


title: Octavianuksen ja Antoniuksen sota

text: Octavianuksen laivasto kukisti Sextuksen laivaston Naulochuksen meritaistelussa, joka käytiin 3. syyskuuta 36 eaa. Octavianuksen laivastoa komensi Agrippa. Sextuksen legioonat jättivät hänet ja Sextus itse pakeni Vähään-Aasiaan. Tästä eteenpäin Rooman viljahuolto oli varmistettu. Aluksi näytti siltä että Sextuksen joukot liittyisivät Lepiduksen armeijaan, mutta Octavianus sai heidät omalle puolelleen. Epäiltiin, että Lepidus oli liitossa Sextuksen kanssa, jonka vuoksi Octavianus riisti häneltä triumviraatin jäsenyyden ja hänellä vielä jäljellä olevat provinssit. Lepidus sai pitää omaisuutensa ja "pontifex maximuksen" arvon. Sextuksen ja Lepiduksen poistuttua näyttämöltä Rooman valtakuntaa hallitsi enää vain kaksi miestä: Octavianus ja Antonius.


title: Octavianuksen ja Antoniuksen sota

text: Octavianukselle oli selvä, että hän ja Antonius ajautuisivat pian sotaan. Sextuksen kukistumisen jälkeen Octavianuksella oli 45 legioonaa, jotka kuitenkin olivat lähes valmiita kapinaan. Sotilaat olivat näet alkaneet uskoa Octavianuksen propagandaan ja nyt kun sisällissota oli saatu päätökseen sotilaat vaativat vapautusta palveluksesta. Octavianus tiesi kuitenkin, että hän tulisi pian tarvitsemaan joukkojaan Antoniusta vastaan. Lopulta vain kauimmin palvelleet, kaikki jotka olivat palvelleet Octavianusta Mutinan ja Filippoin taisteluissa, päästettiin siviiliin. Kaikille saatiin järjestettyä maata etupäässä Italiassa ja joillekin Galliassa. Lopuille sotilaille Octavianus lupasi 150 denaaria. Octavianus lupaili heille tämän lisäksi sotasaalista Illyrian sotaretkeltä, jota hän suunnitteli. Roomassa Octavianus juhli ovation ja vihjaili, että tasavalta saatettaisiin palauttaa, kunhan Antonius vain palaisi idästä.


title: Octavianuksen ja Antoniuksen sota

text: Valmistaakseen joukkojaan sotaan Antoniusta vastaan Octavianus aloitti Illyrian valloituksen vuonna 35 eaa.. Barbaareja vastaan käyty sota oli monien sisällissotien jälkeen tervetullut. Octavianus valitsi vain vastustajan, joka oli helposti voitettavissa. Octavianuksen maine sotapäällikkönä oli jokseenkin huono, ja tästäkin syystä hän halusi saavuttaa sotamenestystä, ennen kuin lopullinen mittelö Antoniusta vastaan alkaisi. Octavianuksella saattoi kuitenkin olla myös strategisia syitä vallata Illyria, sillä saattaa olla, että hän pelkäsi Antoniuksen joukkojen marssivan Pohjois-Italiaan alueen kautta.


title: Octavianuksen ja Antoniuksen sota

text: Vuoden 34 eaa. keväällä Octavianus päätti hyökätä läheiseen Dalmatiaan. Vuonna 33 eaa. dalmatialaiset antautuivat roomalaisille ja lähettivät rahalahjoja ja vannoivat kuuliaisuutta Roomalle. Lähes 30 muuta heimoa antautui roomalaisille. Todellisuudessa Octavianuksen valtaama alue ei ollut kovin suuri, mutta sen propaganda arvo oli tärkeä.


title: Octavianuksen ja Antoniuksen sota

text:
Oli selvää, että Octavianus ja Antonius kävisivät vielä kamppailun Rooman korkeimman vallan hallinnasta. Antonius koitti käydä sotaansa Parthiaa vastaan, mutta sotamenestys oli heikonlaista. Kun Octavianus kieltäytyi lähettämästä apua itään, Antonius kääntyi Egyptin kuningatar Kleopatra VII:n puoleen. Kleopatra halusi elvyttää Egyptin valtakunnan ja uskoi saavansa apua Antoniukselta. Antoniuksen Parthian sotaretki vuonna 36 eaa. oli katastrofi ja hän palasi Egyptiin. Kleopatrasta ja Antoniuksesta tuli lopulta rakastavaisia.
Antonius yritti valmistautua uuteen sotaan Armeniaa vastaan, mutta hänen aikeitaan häiritsivät itään paennut Sextus, joka yritti epätoivoisesti liittoutua hänen kanssaan. Antoniuksen riesaksi myös Octavia saapui hänen luokseen, ehkä Octavianuksen määräyksestä. Vaikka Antoniuksen ja Kleopatran suhde oli yleinen puheenaihe, ei Octavia kuitenkaan ottanut miehestään avioeroa. Octavianus lähetti Octavian mukana myös osan niistä joukoista, jotka hän oli aikaisemmin luvannut Antoniukselle. Sextus jäi lopulta kiinni Miletoksessa 35 eaa. Hänet teloitettiin välittömästi Antoniuksen alaisen, Marcus Tituksen käskystä.


title: Octavianuksen ja Antoniuksen sota

text: Vuonna 34 eaa. Antonius soti Armeniassa. Armenian kuningaskunnan kukistaminen oli kuitenkin laiha lohtu Antoniukselle Parthiaa vastaan kärsityn häpeällisen tappion jälkeen. Palatessaan Aleksandriaan hän juhli voittoaan ylellisellä seremonialla, joka muistutti paljon roomalaista triumfia. Octavianus käytti tätäkin propagandassaan Antoniusta vastaan. Antonius nimitti poikansa Aleksanteri Helioksen Armenian, Meedian ja Parthian - kunhan se vain vallattaisiin - kuninkaaksi. Aleksanterin kaksoissisko Kleopatra Selene nimitettiin Kyrenen hallitsijaksi. Vasta kaksivuotias Ptolemaios Philadelphus nimitettiin Foinikian, Syyrian ja Kilikian hallitsijaksi. Octavianus käytti myös siskonsa kohtaloa hyväkseen propagandassaan. Antoniuksen ja Kleopatran suhteesta kierteli kaikenlaisia tarinoita. Antonius vastasi tietysti samalla mitalla, mutta oli selvästi joutunut puolustuskannalle propagandasodassa Octavianusta vastaan. Propaganda oli suunnattu etupäässä Italian asukkaisiin ja erityisesti veteraaneihin.


title: Octavianuksen ja Antoniuksen sota

text: Vuonna 32 eaa. Antonius erosi Octaviasta ja meni naimisiin Kleopatran kanssa. Tämä käänsi propagandasodan lopullisesti Octavianuksen eduksi, kun hän käytti hyväkseen Kleopatran ja Antoniuksen suhdetta. Kun Antoniuksen uusi avioliitto ja testamentti, jossa hän jätti kaiken Kleopatralle ja heidän lapsilleen paljastui, viha leimahti koko Italiassa. Octanianus käytti tätä hyväkseen, ja vannotti kaikilla italialaisilla ja läntisen valtakunnan provinsseilla uskollisuudenvalan itselleen. Senaatti peruutti Antoniuksen tittelit ja julisti sodan Kleopatralle.


title: Octavianuksen ja Antoniuksen sota

text: Aktionin taistelussa Antoniuksella oli 23 legioonaa. 19 näistä taisteli maalla ja muiden neljän legioonan miehistö palveli laivastossa. Näiden lisäksi neljä legioonaa oli Kyrenaikassa. Antoniuksen puolella taisteli myös useita klienttikuninkaita. Plutarkhos mainitsee seuraavat: "Libyan kuningas Bokkus, Ylä-Kilikian kuningas Tarkondemos, Kappadokian kuningas Arkhelaos, Paflagonian kuningas Filadelfos, Kommagenen kuningas Mithridates ja Traakian kuningas Sadalas". Mainittujen lisäksi Pontoksen kuningas Polemon lähetti Antoniukselle joukkoja, kuten tekivät myös "Arabian kuningas Malkhos, Juudean kuningas Herodes, Lykaonian ja Galatian kuningas Amyntas. Myös Persian kuningas oli lähettänyt apujoukkoja"


title: Octavianuksen ja Antoniuksen sota

text: Galatian kuningas Amyntaalla oli mukanaan 2000 galatialaista ratsuväkeä.


title: Octavianuksen ja Antoniuksen sota

text: Octavianuksella oli yhteensä 45 legioonaa, joista 24 osallistui Aktionin sotatoimiin.Antonius ja Kleopatra kokosivat armeijan ja laivaston, joka purjehti Kreikkaan talveksi 32–31 eaa. Antonius valitsi laivastonsa tukikohdaksi Aktionin. Kreikan länsirannikolla sijaitsee useita luonnollisia satamia, joiden kautta Octavianus voisi tuoda maihin joukkojaan. Antonius päätti yrittää puolustaa näitä kaikkia ja hän lähetti pieniä laivasto-osastoja ympäri rannikkoa. Antonius itse vietti talven Patraessa.


title: Octavianuksen ja Antoniuksen sota

text: Sotilaalliselta kannalta Antoniuksen asemat olivat hyvät. Hän ei pystynyt värväämään joukkoja Italiassa, mutta hän oli kuitenkin pystynyt kokoamaan noin 100 000 miestä käsittäneen armeijan. Octavianuksella joukkoja oli vain noin 80 000. Ratsuväkeä kummallakin oli melkein yhtä paljon. Antoniuksen laivasto oli suurempi. Hänellä oli noin 500 sotalaivaa. Lisäksi Antoniuksen sotalaivat olivat isompikokoisia kun Octavianuksen. Antoniuksella oli myös enemmän varoja käytettävissään. Antoniuksen strategia oli selvä, hän ei voinut hyökätä Italiaan, vaan hänen oli annettava Octavianuksen tulla hänen luokseen. Suunnitelma oli sama jota Pompeius oli käyttänyt Caesaria vastaan vuosina 49-48 eaa. Vaikka Pompeius lopulta hävisikin Caesaria vastaan ei suunnitelma kuitenkaan ollut huono.


title: Octavianuksen ja Antoniuksen sota

text: Agrippa yllätti kuitenkin Antoniuksen ja valtasi Methonen vuoden 31 eaa. alussa. Agrippa laivasto teki myös yllätyshyökkäyksiä ympäri Kreikan länsirannikkoa. Samalla Octavianuksen johtama armeija pääsi ylittämään meren ilman suurempia vaikeuksia vähän Korkyran pohjoispuolella. Vain muutaman päivän kuluttua hän oli edennyt aina Aktioniin asti. Octavianus valtasi taktisesti tärkeän Mikalitzin-kukkulan. Octavianus rakennutti vallin leiristään läheiseen Gomaros-nimiseen satamaan. Antiikin lähteissä ei mainita mitään vastarinnasta. Antoniuksen joukot olivat ehkä muualla vastustamassa Agrippan hyökkäyksiä. Antonius saapui paikalle Patraesta ja pystytti oman leirinsä lahden etelärannalle. Octavianus yritti saada Antoniuksen taistelemaan ennen kuin tämä sai koottua armeijansa ja laivastonsa. Antonius ei vastannut haasteeseen vaan piti päänsä kylmänä. Kun Antoniuksen lisäjoukot saapuivat siirsi hän leirinsä Korintinlahden pohjoispuolelle, lähelle Prevezaa. Armeijoiden välillä oli nyt vain Nikopoliin avoin tasanko. Tällä kertaa Octavianus kieltäytyi taistelusta. Antonius yritti tämän jälkeen katkaista Octavianuksen yhteydet Louros-jokeen, josta hänen joukkonsa hakivat juomavetensä. Ilmeisesti tässä vaiheessa käytiin useita ratsuväen kahakkoja, joista merkittävimmän voittivat Statilius Taurus ja Octavianuksen puolelle loikannut M. Titius.


title: Octavianuksen ja Antoniuksen sota

text: Jälleen kerran Agrippan toimet ratkaisivat tilanteen. Hänen johtamansa laivasto valtasi Leucaan saaren, lahden suun eteläpuolella. Tämä oli paljon turvallisempi satamana kuin Gomaros ja siellä oleva laivasto pystyi häiritsemään Antoniuksen hajaantuneet laivastot auttamasta tämän armeijaa. Pian Agrippa valtasi myös Patraen, jossa vielä oli Antoniuksen laivoja, ja Korintin. Antonius oli joutunut piiritetyksi.


title: Octavianuksen ja Antoniuksen sota

text: Tapahtumat olivat hyvin saman kaltaisia vuoden 48 eaa. Dyrrhakhionin taistelun tapahtumien kanssa. Mutta tällä kertaa Antoniuksen johtama itäinen armeija oli joutunut piiritetyksi. Pian Antoniuksen joukoilla alkoi olla pulaa ruoasta ja vedestä. Myös erilaiset sairaudet kuten malaria ja punatauti raivosivat Anontoniuksen leirissä. Tilanne heikkeni entisestään kun Agrippa kukisti Sosiuksen, joka yritti murtaa saartorenkaan. Antonius hävisi myös toisen ratsuväkitaistelun. Antonius oli menettänyt myös liittolaisia. Mauretanian kuningas Bogud oli kaatunut Methonen luona ja Tarkondemos oli kuollut Sosiuksen kanssa. Pafalgonian kuningas Deiotaros oli loikannut Octavianuksen puolelle, samoin Traakian Rhoemetelkes. Tärkein näistä loikkareista oli Galatian Amyntas, joka otti mukaansa 2000 miestä ratsuväkeä. Antoniuksen oli pakko siirtää joukkonsa lahden etelärannalle, mutta veden saanti oli sielläkin huono ja tilanne jatkui epätoivoisena. Pian myös roomalaisia alkoi loikata Octavianuksen leiriin. Heistä merkittävimpiä olivat Domitius Ahenobarbus ja Quintus Dellius, jonka mukana menivät myös Antoniuksen sotasuunnitelmat. Antoniuksen armeija oli niin heikossa kunnossa ettei se pystyisi taisteluun.


title: Octavianuksen ja Antoniuksen sota

text: Antoniuksen ainut realistinen vaihtoehto oli yrittää kukistaa vastustajansa merellä. Myöhemmässä fiktiossa tätä päätöstä on pidetty hulluutena johon Kleopatran yllytti Antoniuksen. Ennen sodan alkua Antoniuksella oli ollut enemmän laivoja kun Octavianuksella. Agrippa oli kuitenkin tuhonnut paljon Antoniuksen laivoja ja estänyt lisäjoukkoja saapumasta paikalle. Antoniuksella oli ehkä 200–250 laivaa ja Octavianuksella yli 400. Antoniuksen mahdollisuudet voittoon olivat aika pienet.


title: Octavianuksen ja Antoniuksen sota

text: Aktionin taistelu käytiin 2. syyskuuta 31 eaa. Vain muutama laiva pääsi läpi, joukossa Antoniuksen ja Kleopatran laiva. Suurin osa heidän armeijastaan ja laivastostaan joutui antautumaan taistelun jälkeen.


title: Octavianuksen ja Antoniuksen sota

text: Vuonna 30 eaa. Octavianus hyökkäsi Egyptiin, mutta Antoniuksen joukot torjuivat hänet, kun hän eteni Aleksandriaa kohti. Antonius teki kuitenkin itsemurhan, kun hänelle kerrottiin valhe, että Kleopatra olisi tehnyt itsemurhan. Kun Kleopatralle selvisi, ettei hän pystynyt manipuloimaan Octavianusta ja edessä olisi varma julkinen nöyryytys Roomassa Octavianuksen triumfissa, hänkin päätti tehdä itsemurhan.


title: Octavianuksen ja Antoniuksen sota

text: Lyötyään viimeiset vastustajansa Antoniuksen ja Kleopatran vuonna 30 eaa. Octavianuksen asema koko valtakunnan hallitsijana oli kiistaton. Octavianus hajotti henkilökohtaiset legioonansa ja valitutti itsensä Roomassa konsuliksi. Hän hallitsi nyt suvereenisti roomalaista maailmaa ja rauhan aika, Pax Romana, alkoi. Vuonna 27 eaa. Octavianuksesta tuli Rooman ensimmäinen keisari Augustus nimellä.


title: Jessica Sierra

text: Jessica Ann Sierra (s. 11. marraskuuta 1985, Tampa, Florida, Yhdysvallat) on yhdysvaltalainen laulaja, joka tuli kymmenenneksi "American Idol" -laulukilpailussa vuonna 2005. Hän oli 18-vuotias käydessään koelauluissa Orlandossa. Hän on kotoisin Tampasta ja oli aiemmin "Star Search" -kilpailussa.


title: Liikenneonnettomuus

text: Liikenneonnettomuus tarkoittaa kulkuneuvon onnettomuutta, esimerkiksi törmäämistä tai suistumista. Tieliikennekuolemien määrä kasvoi 1970-luvulle asti lähes liikenteen määrän kasvun tahdissa, ja vielä 1970-luvun alussa liikennetapaturmissa kuoli vuosittain yli 1 000 suomalaista. Liikennekuolemien ja -onnettomuuksien vähentäminen otettiin tavoitteeksi laatimalla laaja liikenneturvallisuusohjelma, jonka tueksi valtioneuvosto teki periaatepäätöksen. Liikenneympäristön ohella myös autot ja niiden turvallisuus kehittyivät suotuisasti, ja vuonna 2006 tieliikenteessä kuolleita oli enää 336, vaikka autokanta yhteensä oli lähes 3 miljoonaa ajoneuvoa ja voimassa olevien ajokorttien määrä 3,4 miljoonaa. Onnettomuusriski tieliikenteessä on pienentynyt ja turvallisuus parantunut lähes kaikissa tienkäyttäjä- ja ikäryhmissä.


title: Liikenneonnettomuus

text: Tieliikenteessä kuolee maailmanlaajuisesti yli miljoona ihmistä vuosittain. Suomessa liikennetapaturmissa kuoli 279 ihmistä vuonna 2009. Nykyään suurin osa Suomen liikennekuolemista tapahtuu henkilöautossa joko kuljettajalle tai matkustajille. Myös lievemmistä liikenneonnettomuuksista 70 % sattuu henkilöautolla liikuttaessa.


title: Liikenneonnettomuus

text: Kevyen liikenteen tapaturmat päätyvät tilastoihin systemaattisesti vain kuolemaan johtaneissa tapauksissa. Vuosittain Suomen tieliikenneonnettomuuksissa saa surmansa yli 50 jalankulkijaa, joista iäkkäitä on eniten (44 %).


title: Werner Eschauer

text: Werner Eschauer (s. 26. huhtikuuta 1974 Hollenstein, Itävalta) on itävaltalainen tennispelaaja. Eschauer aloitti uransa vuonna 1998 ja häntä valmentaa Roland Berger. Hänen paras sijoituksensa kaksinpelin ATP-rankingissa on 52. ja nelinpelirankingissa 120. Eschauer ei ole voittanut yhtään ATP-tason turnausta, mutta hän on voittanut 10 Challenger-tason turnausta ja 3 Futures-tason turnausta. Oikeakätinen Eschauer asuu synnyinkaupungissaan Hollensteinissa.


title: G-piste (televisio-ohjelma)

text: G-piste oli suomalainen lifestyle-ohjelma. Ohjelmaa juonsivat Tea Latvala ja Anna Perho, ja sen asiantuntijana toimi Tarja Sandberg.


title: G-piste (televisio-ohjelma)

text: Ohjelman tarkoitus oli antaa tietoa niin parisuhteista kuin seksistä, keskusteluun osallistuivat myös julkkisvieraat sekä studioyleisö.


title: Finnderby

text: Finnderby on Ypäjällä vuosittain vuodesta 1973 lähtien järjestetty suuri kolmipäiväinen hevostapahtuma, jossa kilpaillaan este- ja kenttäratsastuksessa. Järjestäjänä toimii Ypäjän hevosopisto. Tapahtuma kerää hevosihmisiä ympäri maailmaa kilpailemaan ja katsomaan. Vuonna 2010 Finnderby järjestettiin 37. kerran. Kilpailujen aikaan kilpailualueen lähistöllä on "kauppa-alue", jolla hevostarvikeliikkeet ja vastaavat myyvät tuotteitaan.


title: Finnderby

text: Tapahtuman pääkilpailu on Finnderby-luokka, joka on kansainvälinen kolmen tähden kilpailuksi luokiteltu estekilpailu. Perinteiseen Finnderby-rataan sisältyy paljon erikoisesteitä. Myös muita eritasoisia esteluokkia sekä muiden lajien kilpailuluokkia ratsastetaan. Vuoden 2010 Finnderbyn yhteydessä järjestettiin kahden tähden kansainvälinen Mannerheim-kenttäkilpailu, kenttäratsastuksen SM-kilpailu sekä kansallisen tason kouluratsastusluokkia.


title: Finnderby

text: Useimmin Finnderbyn on voittanut Christopher Wegelius, neljä kertaa vuosina 1973, 1975, 1984 ja 1994. Kahdesti ovat voittaneet Daniel Schultze (1982 ja 1987), Mikael Forsten (1996 ja 1997), Pinja Immonen (2001 ja 2002) sekä Mikael Wahlman (2012 ja 2015). Ratsuista kaksi voittoa ovat saavuttaneet Forstenin hollanninpuoliveriori Invitation, Immosen tilastoruuna Ramzes ja Wahlmanin Silvercup. Vuonna 2016 Finnderbyn voitti John Antell.


title: Peikko Keskuspuistossa

text: Peikko Keskuspuistossa ("A Troll in Central Park") on Warner Bros vuonna 1994 julkaisema, Don Bluthin ja Gary Goldmanin ohjaama animaatioelokuva.


title: Peikko Keskuspuistossa

text: Peikkojen valtakunnassa asustava peikko joutuu kuningattaren vihoihin liiallisen kasvi-intoilunsa takia. Rangaistukseksi hänet karkotetaan paikkaan, jossa ei vihreys ole saavuttanut jalansijaa, nimittäin New Yorkin Manhattanille. Sattumoisin peikko päätyy Keskuspuistoon, jossa se huomaa viihtyvänsä hyvin. Se saa ystävikseen kaksi lasta, joiden avulla peikko ryhtyy taisteluun ilkeää kuningatartaan vastaan.


title: Addison Richards

text: Addison Richards (20. lokakuuta 1887 – 22. maaliskuuta 1964) oli yhdysvaltalainen elokuvanäyttelijä. Hän oli mukana yli kolmessa sadassa filmissä vuodesta 1933 vuoteen 1964.


title: Addison Richards

text: Hän oli syntynyt Zanesvillessä Ohiossa, ja hän kuoli Los Angelesissa Kaliforniassa äkilliseen sydänkohtaukseen.


title: Rokkikukko

text: Rokkikukko on vuonna 1991 valmistunut elokuva, joka yhdisti kuvattua ja piirrettyä elokuvaa. Elokuva on julkaistu suomenkielisenä VHS-kasettina vuonna 1997.


title: Rokkikukko

text: Tarinassa on kukko nimeltään Trubaduuri, joka uskoo että aurinko nousee vain hänen joka-aamuisesta kiekaisustaan. Eräänä aamuna Trubaduurin kimppuun hyökkää Yön Herttuan lähettämä ilkeä kätyri ja tästä syystä hän jättää kiekumisen väliin mutta aurinko nousee kuitenkin. Tämän takia muut tilan eläimet alkavat väheksyä ja pilkata kukkoa. Kukko tuntee itsensä niin ulkopuoliseksi että lähtee maalta etsimään paikkaansa kaupungista (Los Angelesista).


title: Rokkikukko

text: Pieni poika nimeltä Edmond lukee kukon tarinaa kirjasta. Hänen vanhempansa ja isoveljensä lähtevät eräänä myrskyisenä iltana pelastamaan muita kyläläisiä. Pikku-Edmond jää yksin kotiin ja lukee innoissaan tarinaa, kunnes hänen kirjansa tapahtumat muuttuvat yhtäkkiä todeksi. Maatilan pihalla kaatuu puu sähkölinjojen päälle jonka seurauksena piirretty pöllö nimeltä Yön Herttua tulee sähkökatkoksen mukana oikeaan maailmaan. Edmond on rikkonut Yön Herttuan monookkelin koskettaessaan kirjan kuvaa ja kutsunut Trubaduuria apuun. Herttua raivostuu ja muuttaa Edmondin kissanpennuksi, jolloin elokuvan maailma muuttuu loisteliaaksi mutta synkäksi piirretyksi. Yön Herttuan suunnitelma on estää auringon nousu niin että maapallolla olisi ikuinen yö.


title: Rokkikukko

text: Jotta Edmond ja maailma palaisi ennalleen tarvitaan vain kaupungissa olevan Trubaduurin kiekaisu auringon nousuun, mutta hänen tavoittamisensa onkin luultua hankalampaa sillä kaupungissa ollessaan Trubaduurista on tullut kaikkien tuntema supertähti "Kingi", joka perustuu Elvikseen. Edmond ja muut tilan piirretyt hahmot aloittavat hengenvaarallisen operaation pysäyttääkseen julman Yön Herttuan ja pelastaakseen Trubaduurin tämän kynsistä.


title: Rokkikukko

text: Muissa rooleissa ovat muun muassa Markus Bäckman, Matti Holi, Pekka Kuorikoski ja Tomi Metsäketo.


title: Rokkikukko

text: Ohjauksesta vastasi Pekka Lehtosaari.


title: Hey You

text: Hey You on yhdysvaltalaisen poplaulajan Madonnan laulu, jonka hän teki ilmastonmuutosta vastustavaan Live Earth -konserttiin.


title: Hey You

text: Kappaleen musiikkivideolla ei näytetä ollenkaan Madonnaa, vaan sitä, miten maailma kärsii ilmastonmuutoksesta.


title: Hell Is for Heroes

text: Hell Is for Heroes oli englantilainen post-hardcore-yhtye, joka perustettiin Camdenissa, Lontoossa vuonna 2000. Yhtyeen levy-yhtiö oli Burning Heart Records. Yhtye hajosi vuonna 2008.


title: Luettelo Sielun Veljien kappaleista

text: Tämä on luettelo Sielun Veljet -yhtyeen levyttämistä kappaleista aakkosjärjestyksessä. Mukana ovat myös ne kappaleet, jotka yhtye on levyttänyt eri nimimerkeillä sekä kaikki englanninkieliset levytykset. Lista sisältää myös live-äänitetyt kappaleet, joita ei ole varsinaisesti levytetty. Albumiksi on mainittu aina se, jolle kappale on alun perin levytetty.


title: Kun Suomi putos puusta

text: Kun Suomi putos puusta on Ismo Alangon debyyttialbumi sooloartistina. Se julkaistiin vuonna 1990.


title: Lords of Acid

text: Lords of Acid on belgialainen yhtye, joka on tehnyt pääasiassa housea, teknoa ja muuta elektronista tanssimusiikkia sekä myös rock- ja industrial-tyylistä materiaalia. Yhtyeen tuotannolle ja live-esiintymiselle on tunnusomaista rohkea seksuaalisten teemojen käyttö.


title: Lords of Acid

text: Lords of Acid syntyi 1980-luvun loppupuolella. Aluksi se oli vain yksi Maurice Engelenin alias Praga Khanin musiikillisista sivuprojekteista. Sen ensimmäinen single, new beat -tyylinen "I Sit On Acid", julkaistiin vuonna 1988. Singlen tekemiseen osallistuivat Engelenin lisäksi Nikkie van Lierop, Jos Borremans ja Harry van Oekel. Single myi pitkään varsin hyvin, ja tämän suosion myötä myös Lords of Acid alkoi vakiintua itsenäiseksi yhtyeeksi.


title: Lords of Acid

text: Lords of Acidin ensimmäinen pitkäsoitto, "Lust", julkaistiin 1991. Sen sisällöstä vastasivat pääasiassa Engelen, van Lierop ja Oliver Adams. Albumi oli tarkoitettu ensisijaisesti Yhdysvaltain markkinoille, joilla se onkin myynyt hyvin – satojatuhansia kappaleita vuosien kuluessa. Yhtyeen kotimaassa Belgiassa menestys on ollut huomattavasti vaatimattomampaa.


title: Lords of Acid

text: Yhtyeen seuraava albumi, "Voodoo-U", julkaistiin 1994. Musiikin sille tekivät Engelen, Adams ja Ludo Camberlin, van Lieropin vastatessa sanoituksesta. Albumilla lauloi Ruth McArdle. Musiikki oli nyt industrial-vaikutteisempaa, vaikkakin edelleen hyvin tanssipitoista. Seksi oli tälläkin julkaisulla olennainen elementti. Albumin alastomia, succubus-tyylisiä demonittaria esittävä kansi aiheutti tiettyä kohua. Kaikki kaupat eivät suostuneet ottamaan levyä myyntiin, joten kannesta tehtiin myös sensuroitu versio.


title: Lords of Acid

text: Kolmas albumi, "Our Little Secret", julkaistiin 1997. Se äänitettiin ensin instrumentaalisena, ja vokaalit lisättiin vasta jälkeenpäin. Albumilla laulaa van Lierop. Tyyliltään levy on edeltäjänsä tapaan industrial-vaikutteista tanssimusiikkia.


title: Andrew Bertie

text: Frà Andrew Willoughby Ninian Bertie (15. toukokuuta 1929 Lontoo − 7. helmikuuta 2008 Rooma) oli Suvereenin Maltan ritarikunnan 78. suurmestari ja ensimmäinen britti tässä virassa. Hänet valittiin ritarikunnan suurmestariksi 8. huhtikuuta 1988, ja hän hoiti tehtävää kuolemaansa asti.


title: Andrew Bertie

text: Roomalaiskatoliseen perheeseen 1929 syntynyt Andrew Bertie polveutui äitinsä puolelta Skotlannin kuninkaallisesta Stuart-suvusta. Opiskeltuaan historiaa Oxfordin ja kieliä Lontoon yliopistossa hän suoritti vuosina 1948−1950 varusmiespalveluksensa skottilaisessa kaartissa ("Scots Guards"). Tämän jälkeen hän toimi yli 20 vuotta kieltenopettajana katolisessa koulussa Sussexissa opettaen erityisesti ranskaa ja espanjaa. Bertie oli kuitenkin kiinnostunut myös itämaisista kielistä, erityisesti tiibetistä. Lisäksi hän harrasti itämaisia taistelulajeja saavuttaen muun muassa mustan vyön judossa.


title: Andrew Bertie

text: Maltan ritarikuntaan Andrew Bertie liittyi vuonna 1956. Vuonna 1981 naimattomasta ja lapsettomasta Bertiestä tuli Maltan ritarikunnan munkki, minkä jälkeen hän omistautui kokonaan sairaiden ja köyhien auttamiselle. Tultuaan valituksi suurmestariksi seitsemän vuotta myöhemmin frà Andrew Bertie jatkoi edeltäjänsä Angelo de Mojana di Colognan alulle panemaa ritarikunnan uudistustyötä. Bertien lähes 20 vuotta kestäneellä suurmestarikaudella ritarikunnan humanitääristen projektien määrä lisääntyi merkittävästi, ritarikunnan tunnustaneiden valtioiden määrä yli kaksinkertaistui 49:stä sataan ja myös ritarikunnan jäsenmäärä kasvoi.


title: Pursialan hiidenkirnu

text: Pursialan hiidenkirnu on hiidenkirnu Mikkelissä, Pursialan kaupunginosassa.


title: Pursialan hiidenkirnu

text: Mikkelin hiidenkirnu on syntynyt viimeisen jääkauden lopulla, noin 9 000 vuotta sitten. Sen syvyys on kahdeksan metriä ja se on tällä hetkellä Suomen neljänneksi suurin hiidenkirnu.


title: Pursialan hiidenkirnu

text: Hiidenkirnu tyhjennetään vedestä joka kevät ja syksy sekä myös keskellä kesää, jos vettä on yli puoli metriä.


title: Sleep Is the Enemy

text: Sleep Is the Enemy on Danko Jonesin kolmas studioalbumi, joka julkaistiin 2006 levymerkillä Aquarius Records.


title: Sleep Is the Enemy

text: Albumi nousi Suomen virallisen listan sijalle 22.


title: Pentti Kerola

text:
Pentti Kalevi Kerola (23. maaliskuuta 1935 Oulu – 28. heinäkuuta 2017 Oulu) oli Oulun yliopiston tietojenkäsittelytieteen professori.
Kerola syntyi Kemissä 1935. Hänen vanhempansa olivat opetusneuvos Veikko Kerola ja kansakoulunopettaja Elna Miettunen. Ylioppilaaksi Kerola valmistui Oulun lyseosta vuonna 1953 ja Helsingin yliopistosta filosofian kandidaatiksi 1958 ja filosofian lisensiaatiksi 1965.


title: Pentti Kerola

text: Kerola toimi ensin Munkkiniemen yhteiskoulun matematiikan nuorempana lehtorina 1958–1959 ja samaan aikaan Teknillisen korkeakoulun luennoijana ja assistenttina, sitten IBM Oy:ssä matemaatikkona ja systeemisuunnittelijana 1960–1963 ja tietotekniikan markkinointipäällikkönä 1964–1965. Enso-Gutzeit Oy:n tietojenkäsittelypäällikkö hän oli 1966–1969. Teknillisessä korkeakoulussa hän toimi ensin virkaatekevänä ja sitten vakinaisena apulaisprofessorina 1969–1973. Oulun yliopiston tietojenkäsittelytieteen professorina hän toimi 1973–1998 ja sen jälkeen emeritusprofessorina. Professorin uransa aikana hän oli Tietotehdas Oy:n tutkimusjohtaja 1987–1988 ja vierailevana professorina Michiganin yliopistossa 1979, Floridan kansainvälisessä yliopistossa 1980 ja 1986 sekä Uumajan yliopistossa 1994.


title: Pentti Kerola

text: Oulun yliopistossa Kerola ja Juhani Iivari olivat ensimmäiset tietojenkäsittelytieteen professorit. Kerola suunnitteli ja toteutti enimmäistä kertaa tietojenkäsittelyopin laudatur-tason opetuksen ja sen jälkeiset jatko-opinnot. Koska yliopiston laskentakeskus kuului osana tietojenkäsittelyopin laitokseen, Kerola toimi pitkään myös sen esimiehenä.


title: Pentti Kerola

text: Kerolalla oli useita luottamustoimia, kuten IFIP:in (International Federation of Information Processing) teknisen komitean numero 8 Suomen edustajuus 1977–1995. Professorit Pertti Järvinen, Pentti Kerola ja Eero Peltola käynnistivät vuonna 1978 IRIS (Information Systems Research in Scandinavia) -seminaarin, joka on pisimpään yhtäjaksoisesti toiminut, vuosittainen kansainvälinen tietojärjestelmätieteen konferenssisarja maailmassa.


title: Pentti Kerola

text: Kerola laati yli 100 tutkimus- ja muuta julkaisua tietojärjestelmien, operaatiotutkimuksen ja tietojenkäsittelyn alalta. Hänen tunnetuimpia julkaisujaan lienee professori Pertti Järvisen kanssa vuonna 1975 laadittu oppikirja ”Systemointi I-II: Tietosysteemin rakentamisen ja käytön systeemiteoreettinen malli”.


title: Pentti Kerola

text: Kerola oli reservin luutnantti vuodesta 1977.


title: Pentti Kerola

text: Oulun yliopisto maalautti Kerolasta muotokuvan vuonna 1998 taiteilija Martti Mäellä. Kerola sai kauppatieteen kunniatohtorin arvon Turun kauppakorkeakoulusta vuonna 1990. IFIP Outstanding Service Award hänelle myönnettiin 1991.


title: Therese Brandl

text: Therese ”Rose” Brandl (1. helmikuuta 1902 – 22. joulukuuta 1947) oli itävaltalainen keskitysleirivartija ja SS-nainen.


title: Therese Brandl

text: Brandl oli syntynyt Staudachissa Itävallassa. Hän meni Ravensbrückin keskitysleirille maaliskuussa 1940 aloittaakseen koulutuksensa SS-Oberaufseherin Maria Mandelin alaisena. Hän yleni nopeasti Rapportaufseheriniksi. Hänen päätehtävään oli pitää nimenhuutoja ja jakaa rangaistuksia.


title: Therese Brandl

text: Maaliskuussa 1942 Brandl komennettiin yhtenä muutamista SS-naisista Auschwitzin I-leiriin vallatussa Puolassa. Hän valvoi leirin naisvankeja Rapportaufseherinina. Lokakuussa 1942 hän siirtyi vastikään avattuun Auschwitzin II-leiriin Birkenauhun. Samassa kuussa Ravensbrückistä saapui uusi Oberaufseherin nimeltään Maria Mandel ja entinen SS-Oberaufseherin Johanna Langefeld puolestaan lähti Ravensbrückiin.


title: Therese Brandl

text: Auschwitzissa Brandl kohosi arvoasteikossa Erstaufseheriniksi (ensimmäinen vartija) yhdessä Margot Dreschelin ja Irma Gresen kanssa. Kesällä 1943 hän sai mitalin hyvästä palveluksesta leirillä. Marraskuussa 1944 puna-armeijan lähestyessä hänet lähetettiin Mandelin kanssa Dachaun keskitysleirin Muhldorfin metsän alaleiriin. Siellä hänet alennettiin Aufseherinin arvoon. Hänen toiminnastaan tuolla leirillä ei tiedetä paljoa.


title: Therese Brandl

text: Brandl pakeni Muhldorfista 27. huhtikuuta 1945, muutamia viikkoja ennen Yhdysvaltain armeijan saapumista. 29. elokuuta 1945 yhdysvaltalaiset pidättivät Brandlin Baijerin vuorilla ja hänet lähetettiin vankileiriin odottamaan kuulusteluja. Marraskuussa 1947 Brandl oli yhdessä Alice Orlowskin, Luise Danzin, Maria Mandelin ja Hildegard Lächertin kanssa syytettynä Auschwitz-oikeudenkäynnissä Krakovassa. Hänet todettiin syylliseksi sotarikoksiin ja hirtettiin 22. joulukuuta 1947.


title: Blanco Spirituals

text: Blanco Spirituals on Ismo Alangon ja Teho Majamäen "Ismo Alanko Teholla" -duon ensimmäinen albumi, joka julkaistiin 27. helmikuuta 2008. Albumin on tuottanut Jori Sjöroos.


title: Blanco Spirituals

text: Levy oli ennen virallista julkaisuaan noin viikon ajan kuunneltavissa Alangon MySpace-sivulla.


title: Blanco Spirituals

text: "Blanco Spirituals" nousi viikolla 10/2008 Suomen virallisella albumilistalla suoraan sijalle 1.


title: Blanco Spirituals

text: Kaikki albumin kappaleet ovat Alangon säveltämiä ja sanoittamia, lukuun ottamatta kappaletta "Äidinrakkaus", joka on sävelletty yhteistyössä Jukka Orman kanssa, sekä kappaleita "2x1=1" ja "Puupää", jotka on sävelletty yhdessä Orman ja Teho Majamäen kanssa. "Seitsemän päivää" sisältää lainatun melodian Piirpauke-yhtyeen tunnetuksi tekemästä kansansävelmästä "Konevitsan kirkonkellot".


title: Margot Dreschel

text: Margot Dreschel (17. toukokuuta 1908 – 1945) oli saksalainen keskitysleirivartija ja SS-nainen. Hän oli syntynyt Neugersdorfissa Saksassa. Ennen liittymistään SS:ään hän teki toimistotyötä Berliinissä. 31. tammikuuta 1941, Margot Dreschel saapui Ravensbrückiin aloittamaan vartijakoulutuksen. Aluksi hän oli Aufseherin, vähäarvoinen naisvartija Ravensbrückissa. Hänen kouluttajanaan oli Oberaufseherin Johanna Langefeld vuonna 1941. Dreschel yleni nopeasti Rapportführeriniksi, korkea-arvoisemmaksi naisvartijaksi.


title: Margot Dreschel

text: 27. huhtikuuta 1942 Dreschel siirrettiin Puolaan Auschwitz I:sen keskitysleiriin. Hän oli siellä hyvin omistautunut työlleen Maria Mandelin alaisena. Dreschel oli myös kaikkien leiritoimistojen päällikkö Auschwitzissa. Dreschelin olemuksen raportoitiin olevan luotaantyöntävä, kuten eräs Auschwitzin naisvanki muisteli: "Ja leirinjohtaja Dreschel oli siellä, hänen pukinhampaansa työntyivät ulos vaikka hänen suunsa oli kiinni." Vangit kutsuivat häntä vulgaariksi, laihaksi ja rumaksi. Sodan jälkeen vangit todistivat että Dreschel oli syyllistynyt leireillä monenlaisiin raakuuksiin.


title: Margot Dreschel

text:
Hän vaihtoi usein asemapaikkaansa Auschwitz I-leirin ja Birkenaun leirin välillä, ja osallistui naisten ja lasten lähettämiseen kaasukammioihin. 1. marraskuuta 1944 hän meni Flossenbürgin leiriin Rapportführeriniksi.
Tammikuussa 1945 hän siirtyi takaisin Ravensbruckin alaleiriin Neustadt-Gleween, ja pakeni sieltä huhtikuussa 1945 juuri ennen Natsi-Saksan häviötä.


title: Margot Dreschel

text: Toukokuussa 1945 useat entiset Auschwitzin vangit tunnistivat hänet tiellä Pirnasta Bautzeniin, ja veivät hänet Neuvostoliiton sotapoliiseille. Neuvostoliittolaiset tuomitsivat hänet kuolemaan, ja hirttivät hänet Bautzenissa touko- tai kesäkuussa 1945.


title: Minna Lainio

text: Minna Lainio (s. 22. elokuuta 1968 Mynämäki) on entinen suomalainen kestävyysjuoksija, joka voitti kaksi sisäratojen Suomen-mestaruutta 1993. Häneen ehdittiin kohdistaa suuria odotuksia. Lainion 1 500 metrin aika 4.10,39 oli kesän 1993 maailmantilastossa 23:ntena. Lainio voitti 800 ja 1 500 metrin SM-kultaa Kalevan kisoissa 1993 ja hänet valittiin kisojen parhaaksi urheilijaksi, mutta kesän 1993 tulokset hylättiin myöhemmin dopingin takia.


title: Minna Lainio

text: Lainio antoi positiivisen dopingnäytteen maaliskuussa 1993. Se sisälsi nandroloni-nimistä anabolista steroidia, mutta testitulos ei kuitenkaan ollut täysin aukoton. Hormonijäämien katsottiin mahdollisesti tulleen Lainion virtsaan ehkäisypillereistä. Lainio perusteli positiivista näytettään, että hänen aineenvaihduntansa oli epänormaali. Lainiolle järjestettiinkin myöhemmin useita lisätestejä. Lainio kuitenkin jatkoi e-pillereiden syömistä välillä lopettaen syömisen seurauksella, että tulokset olivat keskenään ristiriitaisia. Lopullinen varmuus dopingepäilylle saatiin, kun Lainiolle syötettiin lumelääkettä, josta jäänteitä ei voinut tulla. Testitulos oli kuitenkin positiivinen.


title: Minna Lainio

text: Lainiolle ehdotettiin kontrolloitua testiä, johon hän ei kuitenkaan suostunut. Lopulta Lainio saatiin testeihin valmentajansa kanssa. Suunniteltu testi piti suorittaa niin sanottuna kaksoistestinä. Testissä pyrittiin estämään tilanne, että virtsarakko olisi keinotekoisesti täytetty ennakolta. Kun Lainio kuuli testijärjestelyn, hän kieltäytyi testin suorittamisesta, mikä tulkittiin epäluottamuksena testaajia kohtaan. Lainio kuitenkin jatkoi puolustustaisteluaan ja häntä avusti oikeudessa huippujuristi, professori Hannu Tapani Klami.


title: Minna Lainio

text: Vaikka Lainio oli antanut positiivisen näytteen maaliskuussa 1993, hän sai testiepäselvyyksistä huolimatta kilpailla kesän aikana normaalisti eikä dopingista tiedotettu julkisuuteen. Lainio antoi kisanäytöt Stuttgartin MM-kisoihin, mutta doping tuli esille myöhemmin loppukesästä. Tietojen ristiriitaisuutta käytettiin tietoisesti puolustuksessa hyväksi. Lainion mielestä antidoping-toimikunta on tehnyt hänen kohdallaan virheen, eikä dopingtapausta ole pystytty näyttämään toteen. Lainio haki muutosta neljän vuoden kilpailukiellolle siviilioikeudesta, mutta käräjäoikeus hylkäsi Lainion kanteen Suomen Urheiluliittoa vastaan ja tuomio jäi voimaan. Lainio oli päätökseen pettynyt ja hän kommentoikin Turun Sanomissa lokakuussa 1998: ”--minunkin tapauksessa vastapuoli hävitti todisteita ja muunteli totuutta oikeudessa”. Lopullinen päätös asiasta saatiin lokakuussa 1998, kun korkein oikeus ei taipunut kilpailukiellon kumoamiseen.


title: Mitogaku

text: Mitogaku () tarkoittaa japanilaista historian ja šintolaisuuden tutkimuksen koulukuntaa, joka syntyi Miton hanissa nykyisen Ibarakin prefektuurin alueella. Koulukunta sai alkunsa vuonna 1657, kun Tokugawa Mitsukuni, Miton hanin toinen daimio, määräsi koottavaksi "Dainihonshi" -teoksen ("suuren Japanin historia"). Projektiin osallistuneisiin oppineisiin kuuluivat esimerkiksi Asaka Tanpaku, Sassa Munekiyo, Kuriyama Senpō ja Miyake Kanran. Projektin lähtökohta oli uuskungfutselainen, perustuen näkemykseen historiallisesta kehityksestä moraalisääntöjen seurauksena. Tokugawa Mitsukuni uskoi, että Japani oli pitkään keisarin yhtenäisessä hallinnossa olleena valtiona täydellinen esimerkki kiinalaiskeskeisen ajattelun mukaisesta "kansakunnasta". "Dainihoshistä" tuli siten erityisesti keisarin hallitseman Japanin historia, ja se painotti kunnioitusta keisarillista hovia ja šintolaisia kameja kohtaan.


title: Mitogaku

text: Historiallisten tietojen tallentamiseksi koulukunnan historioitsijat keräsivät paikallisia historiallisia lähteitä ja usein kokosivat samalla omia historiateoksiaan. Aikainen mitogaku keskittyikin historiografiaan ja tutkimukseen.


title: Mitogaku

text: 1700-luvun lopun tienoilla mitogaku alkoi puuttua ajan sosiaalisiin ja poliittisiin kysymyksiin. Yhdeksäs Miton daimio Tokugawa Nariaki laajensi huomattavasti mitogakua perustamalla "Kōdōkan"-koulun. Kungfutselaisuuden ja kokugaku-ajattelun lisäksi koulussa käsiteltiin lääketiedettä, tähtitiedettä ja muita luonnontieteitä. Myöhemmän mitogakun aika kesti Bakumatsu-kaudelle Tokugawa-bakufun loppuun. Koululla oli merkittävä vaikutus "sonnō jōi" -liikkeeseen ja se oli yksi Meiji-restauraatiota ajavista voimista. Se ei kuitenkaan saanut uuden, restauraation jälkeisen hallinnon tukea, joten "Kōdōkan" hajotettiin ja sen kirjasto otettiin suureksi osaksi valtion haltuun.


title: Tongi

text:
Tongi () on kaupunki Bangladeshissa. Vuonna 2001 siellä oli 283 099 asukasta, mikä teki siitä Bangladeshin viidenneksi suurimman kaupungin.
Se sijaitsee 25 km maan pääkaupungin Dhakan pohjoispuolella Turag-joen varrella. Monet tongilaiset käyvät Dhakassa töissä.
Kaupunki kasvaa nopeasti, ja sen oletetaan sulautuvan pian yhtenäiseen pääkaupunkiseutuun.


title: Tongi

text: Tongissa järjestetään vuosittain uskonnollinen juhla Turag-joen penkalla. Juhla on järjestetty vuodesta 1966 alkaen. Vuonna 2007 siihen osallistui kolme miljoonaa muslimia.


title: Siikaneva

text: Siikaneva on Ruovedellä sijaitseva Pirkanmaan suurin yhtenäinen suoalue ja maakunnan tärkein soidensuojelualue. Suojelualueen pinta-ala on 9,5 neliökilometriä ja se on perustettu vuonna 1988. Itse suoalueen pinta-ala on yli 10 neliökilometriä.


title: Siikaneva

text: Siikanevan suot ovat keidas- ja aapasoita. Turvekerros on paksuimmillaan 7 metriä. Suurin osa suoalueesta on täysin luonnontilassa, ainoastaan alueen reunaosia on ojitettu. Siikaneva on myös Pirkanmaan arvoikkain lintusuo. Uhanalaista lajistoa ovat muun muassa hyönteiset nahkuri ja lymylude.


title: Bhagalpur

text: Bhagalpur on kaupunki Pohjois-Intiassa Biharin osavaltiossa. Se on Bhagalpurin piirikunnan pääkaupunki. Vuonna 2011 siellä oli 398 138 asukasta, joten se oli osavaltion kolmanneksi suurin kaupunki.


title: Bhagalpur

text: Kaupunki tunnetaan silkkituotteistaan. Se on merkittävä satamakaupunki Ganges-joen etelärannalla. Osavaltion pääkaupunkiin Patnaan on matkaa 220 kilometriä.


title: Bhagalpur

text: Bhagalpurin alueen historia ulottuu ainakin Anga-valtion aikoihin noin 700 eaa.


title: Muzaffarpur

text: Muzaffarpur on kaupunki Pohjois-Intiassa Biharin maakunnassa. Vuonna 2001 siellä oli 305 525 asukasta, joten se oli osavaltion neljänneksi suurin kaupunki.


title: Muzaffarpur

text: Kaupunki tunnetaan litsi-hedelmistä. Se sijaitsee Himalajalta valuvan joen rannoilla. Joen tuoman kosteuden ja ravinteiden takia alue on rehevää ja hedelmällistä. Ilmasto on mantereinen: kesällä kuuma (yli +45 astetta) ja kostea, monsuunikaudella sateinen ja talvella kylmä.


title: Canon EOS 40D

text: Canon EOS 40D on japanilaisyhtiö Canonin valmistama digitaalinen järjestelmäkamera. Kamera julkaistiin lokakuussa 2007 Canon EOS 30D:n seuraajaksi. Kamera on yhteensopiva sekä EF- että EF-s -objektiivien kanssa.


title: Ghaziabad

text: Ghaziabad on kaupunki Uttar Pradeshin osavaltiossa Intiassa. Vuonna 2001 siellä oli 968 256 asukasta, mikä tekee kaupungista osavaltionsa seitsemänneksi suurimman. Kaupunki sijaitsee 20 km Delhistä itään ja 46 km Meerutista lounaaseen.


title: Ghaziabad

text: Ghaziabadin perusti vuonna 1740 visiiri nimeltä Ghazi-un-ddin. Hän rakennutti kaupunkiin seraljin, jossa sanotaan olleen 120 huonetta. Rakennuksesta on jäljellä portti, osia ulkoseinästä ja massiivinen pilari. Vuonna 1857 Meerutista alkanut sepoykapina levisi pian myös Ghaziabadin alueelle.


title: Ghaziabad

text: Nykyään Ghaziabad on raskaan teollisuuden kaupunki, joss on myös useita teknillisiä oppilaitoksia.


title: Moradabad

text: Moradabad (, ) on kaupunki Uttar Pradeshin osavaltiossa Intiassa. Vuonna 2001 siellä oli 641 583 asukasta, mikä tekee kaupungista osavaltionsa kymmenenneksi suurimman. Se sijaitsee 170 km Delhistä Gangesin Ramganga-nimisen sivujoen varrella. Kaupunki tunnetaan messinkituotteistaan.


title: Seventh Tour of a Seventh Tour

text: Seventh Tour of a Seventh Tour oli brittiläisen heavy metal -yhtye Iron Maidenin konserttikiertue. Kiertue tuki yhtyeen seitsemättä studioalbumia "Seventh Son of a Seventh Son", joka julkaistiin 11. huhtikuuta 1988. Seventh Tour of a Seventh Tour käynnistyi 28. huhtikuuta 1988 Saksan Kölnistä ja päättyi 12. joulukuuta 1988 Englantiin, jossa yhtye esiintyi Lontoon Hammersmith Odeonissa. Kiertue jäi kitaristi Adrian Smithin viimeiseksi yhtyeessä, sillä hän erosi Iron Maidenista vuonna 1990. Hän kuitenkin palasi yhtyeeseen uudelleen vuonna 1999. Kiertue oli myös yhtyeen ensimmäinen, jolla basisti Steve Harrisin bassoteknikko Michael Kenney soitti kosketinsoittimia.


title: Seventh Tour of a Seventh Tour

text: Kiertue kattoi 98 konserttia Britanniassa, Pohjois-Amerikassa ja Euroopassa. Yhtye konsertoi kiertueen aikana myös Suomessa esiintyen Helsingin jäähallissa vuoden 1988 lokakuussa. Britanniassa yhtye oli pääesiintyjänä Castle Doningtonin Monsters of Rock -festivaaleilla, jossa yhtye teki uuden yleisöennätyksen konsertoidessaan yli 107 000 hengen yleisölle. Marraskuussa yhtye taltioi kaksi konserttiaan Birminghamissa konserttivideoksi "Maiden England", joka julkaistiin vuoden 1989 marraskuussa.


title: Seventh Tour of a Seventh Tour

text: Iron Maidenin lämmittelijöinä kiertueella esiintyivät David Lee Roth, Anthrax, Megadeth, Guns N’ Roses, W.A.S.P., Helloween, Killer Dwarfs, Ossian, Trust, Great White, L.A. Guns, Backstreet Girls ja Frehley’s Comet.


title: Seventh Tour of a Seventh Tour

text: Kiertueen lavasteet mukailivat albumin "Seventh Son of a Seventh Son" kansitaidetta ja kuvitusta; lavasteisiin lukeutui muun muassa jäävuoria sekä yhtyeen maskotti Eddie the Head.


title: Aker Solutions

text: Aker Solutions ASA (ent. "Aker Kværner") on norjalainen insinööri- ja rakennuspalvelu- sekä teknologiayritys, joka toimii noin 30 maassa. Sen toimialoja ovat öljy- ja kaasuteollisuus, metallinjalostus ja kemia, kaivostoiminta ja metalli, sekä energiantuotanto. Yhtiön pääomistaja on holding-yhtiö Aker 40,27 % osuudella. Akerin pääosakas puolestaan on ollut vuodesta 1996 lähtien liikemies Kjell Inge Røkke, joka omistaa yhtiöstä 66,66 % ja käyttää siten pääasiallista määräysvaltaa myös Aker Solutionsissa.


title: Aker Solutions

text: "Kværner Brug" perustettiin Oslossa 1853. Se aloitti yhteistyön "Myrens Verksted"in kanssa 1922, jolloin yritykset jakoivat vesivoima- ja sellukoneiden valmistuksen keskenään. Kværner Brug keskittyi vesivoimaan, Myrens Verksted liittyi yhteistyöhön norjalais-ruotsalais-suomalaista "Kamyr" yhteistyöyritystä, joka oli sellun- ja paperinvalmistuslaitteiden valmistuksen edeltäjä Aker Kværnerissä.


title: Aker Solutions

text: Vuonna 1943 Kværner ja Myren hankkivat yhdessä "Thunes Mekaniske Verksted"in osakekannan. Vuonna 1960 Kjell Langballe, Kværner Brugin johtaja, tuli kaikkien yritysten johtajaksi ja yhteinen holding-yhtiö "Kværner Industries a.s." perustettiin joulukuussa 1967. Tällöin konserni koostui 10 norjalaisesta yrityksestä ja siinä oli 3 200 työntekijää, 385 miljoonan kruunun liikevaihdolla. Kværner on ollut listattuna Oslon pörssissä vuodesta 1967.


title: Aker Solutions

text: Yrityksen ensimmäinen telakka oli Mossissa, josta ensimmäinen Kværner kaasutankkeri valmistui 1965. Nestemäistä maakaasua kuljettavia tankkereita valmistettiin Mossissa ja Stavangerissa 1973–1977. Sittemmin yritys hankki Govanin telakan Glasgowsta, Skotlannista 1988, norjalaisen Klevenin 1990, suomalaisen Masa-Yardsin 1991 ja saksalaisen Warnow Werftin 1992. Vuoteen 1996 mennessä yritys oli myös merkittävä kaasutankkereiden ja kylmäkuljetuslaivojen omistaja.


title: Aker Solutions

text: Kværner Engineering aloitti toimintansa 1960-luvun lopulla ja siitä tuli merkittävä öljynporauslauttojen ja -teknologian tuottaja, toimipisteinään muun muassa Egersund ja Stavanger. Sellun- ja paperinvalmistuslaitteiden valmistus jatkui Kamyr-yhtiöissä vuoteen 1990, jolloin se jaettiin Kværnerin ja A. Ahlström Osakeyhtiön kesken, jolloin "Kværner Pulp & Paper" tuli omaksi liiketoiminta-alueekseen. Tästä toimialasta tuli myöhemmin osa "Kværner Pulping & Power" -divisioonaa, jonka suomalainen Metso Oyj osti Aker Kvaerneriltä vuonna 2006. Itävaltalainen Andritz AG puolestaan hankki omistukseensa A. Ahlström Osakeyhtiön sellunvalmistuslaiteliiketoiminnan.


title: Aker Solutions

text: Vuonna 1996 yhtiö hankki englantilaisen Trafalgar Housen ja vahvisti asemiaan kansainvälisenä insinööritoimijana. Yhtiön kansainvälinen pääkonttori muutti Lontooseen samana keväänä. Lukuisten hankintojen seurauksena yhtiön rakenne pirstoutui ja synergiaetuja oli vähän. 1999 konserni alkoi myydä monia yhtiöitään, mutta siitä huolimatta yritys ajautui likviditeettikriisiin elokuussa 2001. Heinäkuussa 2000 norjalainen "Aker Maritime ASA" oli ostanut 26 % Kværner ASA:n osakkeista. Marraskuussa 2001 yritykset tekivät keskenään mittavia talousjärjestelyjä, joiden tuloksena oli jälleen taloudellisesti vahva Kværner, joka keskittyi neljään liiketoiminta-alueeseen. Konserni omaksui Aker Kværner -nimen syksyllä 2002. Se listautui Oslon pörssiin 2. huhtikuuta 2004. Vuonna 2008 konsernin rakenne keskittyi neljään liiketoiminta-alueeseen: "Energy Development & Services", "Subsea", "Products & Technologies" ja "Process & Construction".


title: Aker Solutions

text: Yhtiö vaihtoi nimensä "Aker Solutions"iksi 8. huhtikuuta 2008.


title: Air Canada Jetz

text: Air Canada Jetz on Montrealissa, Quebecissa, Kanadassa sijaitseva lentoyhtiö. Sen asiakkaita ovat suuremmat bisnesmatkaryhmät, urheilujoukkueet sekä viihdetaiteilijat.


title: Air Canada Jetz

text: Lentoyhtiö perustettiin 31. lokakuuta vuonna 2001. Yhtiö on täysin Air Canadan omistama. Perustamisesta lähtien yhtiön johdossa on toiminut Robert Perreault, joka aikaisemmin johti Air Alliance -lentoyhtiötä. NHL-kauden 2006–2007 aikana Jetz kuljetti useita joukkueita, kuten Vancouver Canucks, Calgary Flames, Edmonton Oilers, Ottawa Senators, Montreal Canadiens ja Toronto Maple Leafs. Vuosina 2005-2006 Jetz kuljetti NBA-joukkuetta Toronto Raptors. Jetz on myös kuljettanut useita muusikoita heidän kiertueillaan Pohjois-Amerikassa, kuten U2 ja Rolling Stones.


title: Air Canada Jetz

text: Air Canada Jetz -laivasto elokuussa 2010.


title: Air BC

text: Air BC on entinen lentoyhtiö, jonka kotipaikka sijaitsi Brittiläisessä Kolumbiassa. Air Canada Jazz sulautti yhtiön itseensä ostamalla koko osakekannan, ja Air BC lopetti toimintansa 27. maaliskuuta 2002.


title: Air BC

text: Lentoyhtiön perusti vuonna 1980 Jim Pattison Group yhdistämällä useita Kanadan länsirannikolla sijaitsevia paikallisia lentoyhtiöitä, kuten "Canadian Air Transit", "Flight Operation", "Gulf Air Aviation", "Haida Airlines", "Island Airlines", "Ominecca Air", "Pacific Coast Air Services" ja "West Coast Air Services". Yhtiöiden laivasto koostui pääasiassa sulatetuilta yhtiöiltä perityistä De Havillandin koneista, DHC-6 Twin Otter:eistä ja joistakin vesilentokoneista. Vuonna 1983 laivasto sai täydennystä DCH-7 Dash-7 -koneista. Vuonna 1988 yhtiö hankki omistukseensa ensimmäiset suihkukoneet, tilattujen BAe 146-200 koneiden saavuttua. Vuonna 1986 laivastoa täydennettiin DHC-8 Dash 8-100 -koneilla.


title: Air BC

text:
Vuonna 1987 Air Canada sai haltuunsa 85% yhtiön osakekannasta ja teki yhtiöstä paikallisen kumppaninsa. Maaliskuussa 1995 Air Canada lunasti loputkin yhtiön osakkeista. Samana vuonna yhtiö täydensi laivastoaan uusilla DHC-8 Dash 8-300 -koneita.
Tammikuussa 2001 Air Canadan täysin omistama uusi yhtiö Air Canada Regional perustettiin yhdistämällä neljä paikallista lentoyhtiötä: Air BC, Air Nova, Air Ontario ja Canadian Regional Airlines. Yhdistäminen saatiin päätökseen vuonna 2002 ja samalla yhtiön nimi muutettiin Air Canada Jazziksi.


title: Esa Ojala

text: Esa Ojala (s. 19. helmikuuta 1948 Helsinki) on suomalainen graafinen suunnittelija. Ojala on yksi palkituimmista suomalaisista graafikoista ja suunnitellut monia julisteita, liikemerkkejä ja logoja. Hän on työskennellyt ennen oman toimiston perustamista muun muassa Marimekossa 1976–1982. Asko Kekkosen kanssa hänellä oli muotoilutoimisto Alform Oy 1984–1988 ja Kyösti Variksen kanssa Varis & Ojala Oy 1988–1999. Sittemmin hän on ollut osakkaana ja suunnittelujohtajana Incognitossa. Lisäksi hän on toiminut luennoitsijana ja ollut mukana alan kehittämisessä muun muassa Valtion muotoilutoimikunnassa ja Grafiassa. Hän on pitänyt töistään useita näyttelyjä.


title: Esa Ojala

text: Ojala on käynyt Hausjärven lukion ja valmistunut Lahden Muotoiluinstituutista 1970-luvulla ja Taideteollisesta korkeakoulusta 1990 taiteen maisteriksi.


title: Patty Schnyder

text: Patty Schnyder (s. 14. joulukuuta 1978 Basel, Sveitsi) on sveitsiläinen tennispelaaja.


title: Patty Schnyder

text: Vasenkätinen Schnyder aloitti ammattilaisuransa vuonna 1994. Hän voitti urallaan yksitoista WTA-turnausta kaksinpelissä ja viisi turnausta nelinpelissä sekä 3 ITF-kiertueen kaksinpeliturnausta. Grand Slam -turnauksissa hän ylsi kerran välieriin, Australian avoimissa 2004, jolloin hän hävisi Kim Clijstersille eräluvuin 2–6, 6–7(2). Puolivälieriin hän ylsi Australian avoimissa 2005 ja 2006, Ranskan avoimissa 1998 ja 2008 sekä Yhdysvaltain avoimissa 1998 ja 2008. Wimbledonissa hän ylsi parhaimmillaan neljännelle kierrokselle vuonna 2007.


title: Patty Schnyder

text: Schnyderiä valmensi Rainer Hoffmann ja hänen uransa paras sijoitus maailmanlistalla oli seitsemäs. Nelinpelissä hän oli parhaimmillaan listan sijalla 15. Schnyder asuu Baechissa Sveitsissä.


title: Patty Schnyder

text: Schnyder ilmoitti uransa lopettamisesta Ranskan avoimissa 2011.


title: Patty Schnyder

text: Heinäkuussa 2015 Schnyder tekee paluun ammattilaiskentille saatuaan pääsarjan villin kortin Darmstadtin ITF turnaukseen.


title: Kyösti Varis

text: Kyösti Varis (s. 4. tammikuuta 1933 Joensuu) on graafinen suunnittelija ja tunnetuimpia suomalaisia graafikkoja.


title: Kyösti Varis

text: Varis on maailmalla tunnettu julisteistaan, mutta hän on suunnitellut erityisesti liikemerkkejä, kuten Finnairin, Alkon, Ingmanin ja Pohjoismaiden Neuvoston tunnukset. Japanilainen "Idea"-lehti nimesi hänet vuonna 1993 maailman sadan merkittävimmän graafisen suunnittelijan joukkoon. Hän käyttää töissään hyväkseen huumoria. Julisteista ovat keskeisiä kantaa ottavat työt, joissa hän kiinnittää huomion yhteiskunnallisiin ja globaaleihin ongelmiin.


title: Tracker (yritys)

text: Tracker Oy valmistaa ja myy paikannuslaitteita ja -ohjelmistoja.


title: Tracker (yritys)

text: Yhtiö aloitti vuonna 1977 metsästyskoirien paikantamiseen tarkoitettujen radiotaajuuspaikantimien valmistamisen. Nykyisin yritys valmistaa niiden lisäksi GPS-satelliittipaikannukseen perustuvia laitteita sekä matkapuhelimissa toimivia paikannus- ja karttaohjelmistoja.


title: Tracker (yritys)

text: Trackerin pääkonttori on Oulunsalossa.


title: A Very Silent Night

text: A Very Silent Night on Uudessa-Seelannissa joulukuussa 2007 julkaistu single. Single sisältää ihmisen kuulemisalueen yläpuolella olevia ääniä. Singleä mainostetaankin koirille suunnatuksi sloganilla "a song dogs can hear".


title: A Very Silent Night

text: Singlellä kerättiin varoja Royal New Zealand Society for the Prevention of Cruelty to Animals (SPCA) -eläinsuojelujärjestölle ja kappale nousi Uuden-Seelannin singlelistan ykköseksi 24. joulukuuta 2007. Kappaleen musiikkivideolla esiintyy uusiseelantilainen räppäri Dei Hamo.


title: Elävää musiikkia

text: Elävää musiikkia on Ismo Alanko Säätiön toinen live-albumi, ja kaikkiaan viides albumi. Se julkaistiin vuonna 2004.


title: Elävää musiikkia

text: Kaikki kappaleet säveltänyt ja sanoittanut Ismo Alanko, ellei toisin mainittu. Kaikki kappaleet sovittanut Ismo Alanko Säätiö.


title: Remes

text: Remes on suomalainen sukunimi. Nimi on nykyisin 1 701 henkilöllä. Tunnettuja nimenkantajia ovat:


title: Klaus Juhana Kemell

text: Claes Johan (Klaus Juhana) Kemell tai Kemelli (11. maaliskuuta 1805 Ylivieska – 19. joulukuuta 1832 Alavieska) oli Alavieskan vt. kappalainen, kääntäjä ja runoilija.


title: Klaus Juhana Kemell

text: Kemellin vanhemmat olivat Ylivieskan lukkari Jakob (Jaakko) Kemell ja Brita Katariina Karlberg. Hän kävi Oulun triviaalikoulua yhdessä muun muassa J. V. Snellmanin ja Samuel Gustaf Berghin kanssa ja pääsi ylioppilaaksi 1824. Kemell valmistui papiksi 1827 ja oli siitä alkaen Köyliössä ja Säkylässä kappalaisenviran armovuoden saarnaajana, kunnes pääsi 1828 Alavieskaan pitäjän sairastuneen kappalaisen Henrik Piponiuksen sijaiseksi. Kemell oli tässä tehtävässä kuolemaansa saakka. Viimeisinä vuosinaan hän liittyi Pohjanmaalla levinneeseen herännäisyyteen.


title: Klaus Juhana Kemell

text: Kemell oli Oulun Wiikko-Sanomia -lehden avustajana heti lehden perustamisesta 1829 lähtien. Lehdessä julkaistiin vuosina 1830–1831 viisi Kemellin kirjoittamaa runoa. Niistä yksi, Carl Michael Bellmanin "Fredmanin yhdeksännen epistolan" suomennos "Ystäväkullat, siukut ja veljet" vuodelta 1831, oli niin suosittu, että siitä painettiin arkkiveisu vuonna 1834. Kemellin merkittävin kirjallinen työ oli Tuomas Kempiläisen "Kristuksen seuraamisesta" hartauskirjan suomennos. Hän sai tämän käännöksen valmiiksi vähän ennen kuolemaansa, ja teos voitiin julkaista 1836. Kemell käytti suomennostyössään apuna Keski-Pohjanmaan murteen sanastoa ja lausetapoja, ja niinpä hänen käännöksensä erottuikin edukseen siihen asti tavallisesti käytetystä ruotsinvoittoisesta suomen kirjakielestä. "Kemell-suomi" olikin kielenkäytössä varsinkin herännäispappien suosima esikuva.


title: Klaus Juhana Kemell

text: Kemell keräsi myös materiaalia mustalaiskielen sanakirjaa varten, mutta hän poltti kertyneen aineiston erään ystävänsä kehotuksesta.


title: Klaus Juhana Kemell

text: Myös Kemellin nuorempi veli Frans Petter Kemell kirjoitti runoja, joita julkaistiin Oulun Wiikko-Sanomissa.


title: Klaus Juhana Kemell

text: Kemell kuoli naimattomana Alavieskassa vuonna 1832.


title: Klaus Juhana Kemell

text: Julkaistu nimimerkillä "K-lli" Oulun Wiikko-Sanomissa:


title: Terminen analyysi

text: Terminen analyysi (tai termoanalyysi) voidaan määritellä joukoksi analyysitekniikoita, joissa näytteen ominaisuuksia tarkkaillaan ajan tai lämpötilan muuttuessa tietyissä hyvin määritellyissä ohjelmoiduissa olosuhteissa. Ohjelma voi sisältää lämmitys- ja jäähdytysjaksoja vakionopeudella (tai vaihtelevalla nopeudella) sekä vakiolämpötilaisia jaksoja sekä yhdistelmiä edellä mainituista.


title: Terminen analyysi

text: Seuraavassa on lueteltu joukko tunnettuja termisen analyysin menetelmiä:


title: Terminen analyysi

text: Termogravimetria (tunnetaan myös lyhenteillä TG ja TGA) on eräs kemiallisen analyysin muoto. Se perustuu näytteen massan muutoksen jatkuvaan mittaamiseen lämpötilan ja ajan funktiona. Myös näytettä ympäröivä ilmakehä (kaasuvirtaus) on tarkoin säädelty ja sitä voidaan vaihdella.


title: Terminen analyysi

text: Differentiaalisessa termisessä analyysissä, DTA:ssa, näytettä ja referenssimateriaalia kuumennetaan yleensä inertissä atmosfäärissä. Lämpötilan muutokset näytteen ja referenssin välillä mitataan. Lämpötilan muutos kuvataan ajan tai lämpötilan funktiona. Näytteessä tapahtuvat endo- tai eksotermiset muutokset havaitaan verrattuna referenssiin. Menetelmää käytetään lähinnä faasidiagrammien määrittämiseen, lämmön muutosten mittaamiseen sekä selvittämään yhdisteiden hajoamista eri atmosfääreissä.


title: Terminen analyysi

text: Differentiaalinen pyyhkäisykalorimetria on termoanalyyttienen menetelmä, jossa mitataan näytteen ja referenssin lämpötilan kasvattamiseksi vaadittavan lämpömäärän muutosta lämpötilan funktiona. DSC:n avulla tutkitaan muun muassa näytteen sulamislämpötilaa, sulamisentalpiaa, kiteisyyttä ja termistä historiaa. Sen avulla voidaan myös seurata reaktioiden etenemistä, faasimuutoksia, veden sitoutumista ja yhdisteen puhtautta.


title: Terminen analyysi

text: Dynaamismekaaninen analyysi eli dynaaminen termomekanometria on menetelmä, jolla tutkitaan materiaalien viskoottisia ja elastisia ominaisuuksia. DMA:ssa näyte altistetaan kontrolloidulle lämpötilaohjelmalle ja oskilloivalle voimalle (esimerkiksi taivutus, veto). DMA:n tuloksena saadaan määritettyä esimerkiksi materiaalin häviö- ja varastomoduulit. DMA:n avulla voidaan tutkia materiaalin relaksaatiokäyttäytymistä, esimerkiksi lasisiirtymiä.


title: Terminen analyysi

text: Isoterminen titrauskalorimetria (IT)